text:
Huye: Uwamariya Veneranda yagizwe Meya w’agateganyo
Uwamariya Veneranda ni we watorewe kuyobora Akarere ka Huye mu gihe cy’agatenyo, nyuma y’uko Kayiranga Muzuka Eugene n’abamwungirije baterewe icyizere.
Yatorewe mu matora y’abagize Njyanama y’Akarere ka Huye yabaye mu gitondo cyo kuri uyu wa Mbere tariki 4 Kamena 2018.
Abajyanama 25 kuri 25 bemeje ko ari we uba ayobora mu gihe hagitegerejwe amatora azashyiraho umuyobozi w’akarere.
Perezida wa Njyanama yamusabye kwirinda gukora amakosa nk’ay’abamubanjirije kandi akazirikana aho igihgu kigana.
Yagize ati "Aho igihugu kigana urahazi. Turakwizeye. Kuba wayoboraga Komisiyo y’imibereho myiza neza, biranyizeza ko n’ibindi uzabikora neza."
Guverineri Mureshyankwano Marie Rose wari witabiriye ayo matora, yasabye Inama Njyanama gukomeza gukorera hamwe kugira ngo bakosore ahari amakosa.
Ati "Kuba mwaravuze muti komite nyobozi yari isanzwe ibe iruhutse, cyangwa ijye gukora ibindi, ni uko mwabonaga bikwiye."
Tariki 31 Gicurasi 2018, Inama Njyanama y’aka karere ni bwo yakuye icyizere Kayiranga Muzuka Eugene wari Umuyobozi w’Akarere, Mutwarasibo Cyprien wari Umuyobozi w’Akarere wungirije ushinzwe ubukungu na Niwemugeni Christine wari ushinzwe imibereho myiza y’abaturage.
Yabashinjaga kutumvira inama bagirwaga ahubwo hakaba ibyo bikoreraga ku giti cyabo nta we babimenyesheje.
Inkuru bijyanye
- Icyo Kaboneka avuga ku kwegura kw’abayobozi kwiswe ’Tour du Rwanda’ (PODCAST)
- Minisitiri Kaboneka yahakanye iby’uko Abameya bashyirwaho kuri ‘TEKINIKI’
- Gicumbi: Umunyamakuru agizwe Meya w’agateganyo
- Gicumbi: Meya w’agateganyo na we yeguye atamazeho icyumweru
- Huye: Gusuzugura inama Njyanama bitumye Komite Nyobozi yirukanwa
- Nyagatare: Komite nyobozi y’akarere na yo ireguye
- Komite nyobozi ya Bugesera yose yeguye
- Gicumbi: Umuyobozi w’Akarere n’abamwungirije begujwe
- Ruhango: Akarere kabonye abayobozi bashya
- Rwakazina Marie Chantal atorewe kuyobora Umujyi wa Kigali
- Nyabihu: Umuyobozi w’ikigo cy’ishuri atorewe kuyobora akarere
- Umuyobozi w’Akarere ka Rusizi na we yeguye
- Nyabihu: Meya n’uwari umwungirije beguye
Ibitekerezo ( 1 )
turamwishimiye kuyobora Huye ariko Turasaba ko yabanza kwemeza cg gusinya ibyo basize bitemeje cg bidasinye kuko birimo gutinda. ok


c: text/html

text:
Abaturage benshi ntibumva uburyo Leta ibimura aho batuye mu rwgo rwo kubatuza neza haba mu midugudu cyangwa se mu mazu agezweho cyane ko hari nabo usanga batuye mu manegeka cyangwa se mu mazu atajyanye n’igihe kandi nyamara ari no mu mujyi rwagati.
Mu minsi ishize Minisitiri w’Ubutegetsi bw’igihugu Francis Kaboneka ari kumwe n’umuyobozi w’umujyi wa Kigali Pascal Nyamurinda weguye ku mirimo ye , umuyobozi w’akarere ka Gasabo Stephen Rwamurangwa n’abayobozi mu nzego z’umutekano bahuriye n’aba baturage bahagarariye abandi ku biro by’umurenge wa Remera, hagamijwe kubanza kuvugana n’abavuga rikumvikana bo mu gace ka Bannyahe gaherereye mu mujyi wa Kigali mbere yo kujya kuganira n’abaturage bose muri rusange kugira ngo babimure aha hantu aho batuye mukajagari.
Francis Kaboneka, Minisitiri w’ubutegetsi bw’igihugu yabwiye abatuye Bannyahe batemera uburyo bagiye kwimurwamo na rwiyemezamirimo ko nibatabyemera bazahangana n’amategeko.

robotstxt: allowed

filter: keep


text:
None kuwa kabiri tariki ya 24 Ukwakira 2017 guhera saa yine za mu gitondo, Umunyamabanga wa Leta muri Minisiteri y’Ubutegetsi bw’Igihugu Madame Mukabaramba Alivera, ari kumwe na Guverineri w’Intara y’Amajyaruguru bwana Gatabazi Jean Marie Vianney, Umuyobozi w’Ingabo mu Ntara y’Amajyaruguru Brig. General Nkubito Eugene, Umuyobozi w’Inkeragutabara mu Ntara y’Amajyaruguru Col. J.B. Ngiruwonsanga, Umuyobozi w’Akarere ka Gicumbi bwana Mudaheranwa Juvenal n’Umuyobozi wa polisi mu karere ka Gicumbi Supt. Karagire Gaston batashye ku mugaragaro Umudugudu w’Iterambere (IDP MODAL VILLAGE ) wa Ruzizi .
Uyu mudugudu wa Ruzizi uri ku buso bwa Ha 6.9 ukaba ugizwe n’amazu 8 yubatswe mu mazu 4 mu kibanza kimwe ni ukuvuga ko yatujwemo imiryango 32,ukaba waratwaye akayabo k’amafaranga y’u Rwanda miliyoni Magana atanu n’eshatu (Frw 503,000,000) harimo ikiguzi cy’ubutaka yubatsweho n’imirimo yo kubaka . Iyi miryango yose igizwe n’abatishoboye gusa abenshi bakaba babaga mu buzima bugoranye kuko nk’uko babyivugiye bamwe babaga mu nzu y’amabati 4 kandi ishaje.
Abahawe amazu bashimiye Nyakubahwa Perezida wa RepubulikaPaul Kagame wabatekerejeho akaba abavanye mu bwigunge ndetse abahaye n'aho kuba heza, ibibatunga birimo ubutaka n'inka ndetse n'ibikoresho byo mu rugo.
Mu ijambo rye, Umuyobozi w’Akarere na we yashimiye Nyakubahwa Perezida wa Repubulika Paul Kagame washyizeho iyi gahunda yo gutuza heza abatishoboye bityo abasobanurira ko izi nzu bahawe zirimo ibikoresho, byo mu rugo bagomba kubigirira isuku ihagije, kubibungabunga ndetse no kwirinda kubigurisha cyangwa kubitanga nk’impano.
Guverineri w'Intara yabasabye gukora cyane bakabyaza umusaruro amahirwe bahawe na Nyakubahwa Perezida wa Repubulika udahwema kubashakira iterambare ribaganisha ku mibereho myiza.
Umunyamabanga wa Leta muri Minisiteri y’Ubutegetsi bw’Igihugu, yabasabye gufatira ku nkunga bahawe bagashaka imirimo ibateza imberebityo nyuma y’umwaka umwe bakajva mu cyiciro cy’abatishoboye bakajya mu cyisumbuye. Yagize, ati: "Ubu ntimwakomeza kwitwa abatishoboye mutuye mu nzu nk’izi, turabasaba gutekereza ejo hazaza mukiteza imbere kandi turasaba n’ubuyobozi bw’Akarere kubakurikirana"
MUTUMWA Vincent
Public Relations, Media and Communication Officer
Gicumbi District
Tel: +250 788487894
E-mail: mutumwa.vincent@gicumbi.gov.rw


text:
Ibimenyetso byakwereka ko umusore mukundana nta gahunda yo kubana agufiteho
Hari ibimenyetso by’ingenzi ushobora kureberaho umuhungu mukundana ukamenya ko nta gahunda afite yo kuzabana nawe nubwo mwaba mumaranye igihe kinini mukundana ndetse ubona akwereka urukundo rukwiye ariko rukaba nta musaruro ruzagira bigasa no kugutesha igihe gusa.
Bimwe muri ibyo bimenyetso ni ibi :
Ntajya akubwira gahunda agufitiye ahazaza
Iyo umuhungu mukundana nta gahunda afite yo kuzagushyira mu rugo, ntushobora kumva yivugisha iby’ahazaza ngo abe yakubwira ibyo ateganya mu minsi iri imbere ngo wumve agushyira mu mishinga afite ahubwo akunda kuvuga ko agukunda gusa nta yindi gahunda ifatika wamwumvana.
Ntashaka kubibwira inshuti ze
Iyo umuhungu abona nta gahunda agufiteho ntaba anashaka ko hagira umenya ibyanyu ku buryo usanga n’ishuti ze adashobora kuzihamiriza ko mukundana cyangwa abantu babazi mwembi, ugasanga abihishahisha akenshi mwaba munari kumwe n’abantu benshi ntakwikoze kandi mwaba mutari kumwe n’abantu akakwereka urukundo rukomeye.
Ntiyemera ko imiryango imenya ko mukundana
Uretse kuba atabyereka inshuti ze, n’imiryango yanyu ntashobora kwemera ko imenya ibyanyu cyangwa ko hari urukundo mufitanye yaba ab’iwabo cyangwa abo mu muryango wawe niyo hagize ushaka kubereka ko abizi abyamaganira kure akabyihakana, ubundi akajya akubeshya ko aba yanga kwiteza abantu kandi nyamara umusore wagushimye anafite gahunda abiratira imiryango yose ikabimenya.
Ntashobora kukubwira ibyo kubana
Umuhungu udafite gahunda murakundana urukundo rugasagamba, imyaka igashira indi igataha ariko ntube wakumva yivugisha n’umunsi wa rimwe, ibyo kubana cyangwa ngo wumve akubwira ko afite amatsiko yo kukubona uri umugore we mu biganiro mugirana byose, ngo nibura ugire icyizere cy’uko anabiteganya kuri wowe cyangwa afite icyo gitekerezo.
Ibi bimenyetso rero nibyo ushobora kumeyeraho ko umuhungu mukundana adafite agahunda yo kubana nawe ndetse no mubo ateganya kuba yagira umugore wowe utarimo.
Niyo mpamvu ubishoboye wamubaza gahunda afite ukayimenya, byaba ngombwa wakumva ntayo ugakuramo akawe karenge aho kugutesha umwanya.


text:
Mu gitondo cyo kuri uyu wa gatatu Kuwa 23 Kanama 2017 mu mudugudu wa Kanyamitura Akagari ka Micingiro mu murenge wa Mudende inka yabyaye inyana ifite imitwe ibiri ariko ihita ipfa.
Byabaye ahagana saa kumi n’imwe aho inka y’uwitwa Mbonizana yari imaze igihe ihaka yabyaye inyana idasanzwe yavutse ifite imitwe ibiri ku gihimba kimwe Iyi nyana yahise ipfa yari ifite kandi amaso ane..
Byari igitangaza kuri benshi mu bantu ba hano nubwo bwose iyi nyana bahise bayihamba.
Jean Bosco Rwibasira(...)
Mu gitondo cyo kuri uyu wa gatatu Kuwa 23 Kanama 2017 mu mudugudu wa Kanyamitura Akagari ka Micingiro mu murenge wa Mudende inka yabyaye inyana ifite imitwe ibiri ariko ihita ipfa.
Byabaye ahagana saa kumi n’imwe aho inka y’uwitwa Mbonizana yari imaze igihe ihaka yabyaye inyana idasanzwe yavutse ifite imitwe ibiri ku gihimba kimwe Iyi nyana yahise ipfa yari ifite kandi amaso ane..
Byari igitangaza kuri benshi mu bantu ba hano nubwo bwose iyi nyana bahise bayihamba.
Jean Bosco Rwibasira umunyamabanga nshingwabikorwa w’Umurenge wa Mudende yavuze ko iyi nka yavutse koko igahita ipfa bagahita bayihamba.
Yanditswe na Chief editor/Muhabura.rw


text:
Torah ni iki?
Icyo Bibiliya ibivugaho
Ijambo ry’icyongereza “Torah” rikomoka ku ijambo ry’igiheburayo toh·rahʹ, rishobora kuba risobanura “amabwiriza”, “inyigisho” cyangwa “amategeko” * (Imigani 1:8; 3:1; 28:4). Ingero zikurikira ziragaragaza uko iryo jambo ry’igiheburayo ryakoreshejwe muri Bibiliya
Toh·rahʹ akenshi ikunze kwerekeza ku bitabo bitanu bya mbere bya Bibiliya ari byo Intangiriro, Kuva, Abalewi, Kubara no Gutegeka. Nanone bijya byitwa Pantateki, bikaba bikomoka ku ijambo ry’ikigiriki risobanura “ibitabo bitanu”. Torah yanditswe na Mose ni yo mpamvu yitwa “igitabo cy’amategeko ya Mose” (Yosuwa 8:31; Nehemiya 8:1).
Toh·rah, nanone ikoreshwa yerekeza ku ngingo yihariye urugero nk’“amategeko [toh·rahʹ] y’ibitambo by’ibyaha, amategeko arebana n’abarwaye ibibembe n’amategeko y’abanaziri.”—Abalewi 6:25; 14:57; Kubara 6:13.
Hari igihe Toh·rahʹ ikoreshwa yerekeza ku mabwiriza no ku nyigisho z’ababyeyi, abanyabwenge cyangwa Imana yo ubwayo.—Imigani 1:8; 3:1; 13:14; Yesaya 2:3.
Ni iki kiri muri Torah cyangwa Pantateki?
Amateka y’Imana n’abantu kuva ku irema kugeza mu gihe cya Mose.—Intangiriro 1:27, 28; Gutegeka kwa Kabiri 34:5.
Amateka yo mu mategeko ya Mose (Kuva 24:3). Ayo mategeko yarimo amateka 600. Ikintu cy’ibanze bakoraga ni ugusenga isengesho ryo kwatura ukwizera kwabo bitaga Shema. Igice kimwe cya Shema cyagiraga giti: “ukundishe Yehova Imana yawe umutima wawe wose n’ubugingo bwawe bwose n’imbaraga zawe zose” (Gutegeka 6:4-9). Yesu yabyise “itegeko rikomeye kuruta ayandi”.—Matayo 22:36-38.
Aho kubuzanya gukoresha izina ry’Imana, Torah yo irimo amategeko asaba abantu b’Imana kuvuga iryo zina. Nanone kandi izina bwite ari ryo Yehova rigaragaramo incuro zigera ku 1.800.—Kubara 6:22-27; Gutegeka 6:13; 10:8; 21:5.
Ibintu abantu bakunze kwibeshyaho ku birebana na Torah
Ikinyoma: Itegeko rya Torah rigomba kubahirizwa kugeza iteka ryose.
Ukuri: Hari ubuhinduzi bwa Bibiliya buvuga ko amategeko amwe yo muri Torah, urugero nk’arebana n’Isabato, umurimo w’ubutambyi n’Umunsi w’Impongano, ari ay’“ibihe bitarondoreka” (Kuva 31:16; 40:15; Abalewi 16:33, 34). Icyakora, ijambo ry’Igiheburayo ryakoreshejwe muri iyo mirongo rishobora nanone gusobanura ngo mu gihe kirekire. Icyo gihe gishobora no kuba atari iteka ryose. * Hashize imyaka igera kuri 900 abantu bagendera ku isezerano ry’Amategeko ya Mose, Imana yavuze ko yari kuzayasimbuza “isezerano rishya” (Yeremiya 31:31-33). Igihe Imana yavugaga “isezerano rishya,” yumvikanishaga ko irya kera ryari guta agaciro (Abaheburayo 8:7-13). Iryo sezerano rya kera ryavuyeho nyuma y’imyaka igera ku 2000, igihe Yesu Kristo yapfaga.—Abefeso 2:15.
Ikinyoma: Imigenzo y’Abayahudi itanditswe na Talmud ifite ububasha bungana n’ubwa Torah.
Ukuri: Nta kintu na kimwe kigaragaza ko Imana yahaye Mose amategeko yo mu magambo gusa, yiyongera kuri Torah. Ahubwo Bibiliya igira iti “Yehova yongera kubwira Mose ati ‘wandike aya magambo’” (Kuva 34:27). Amategeko yaje kwandikwa nyuma bitaga Mishnah, akaza kuvamo icyo bise Talmud, agizwe n’imigenzo y’abayahudi yatangijwe n’Abafarisayo. Iyo migenzo yanyuranyaga n’ibyanditse muri Torah. Icyo ni cyo cyatumwe Yesu abwira Abafarisayo ati ‘ijambo ry’Imana mwarihinduye ubusa bitewe n’imigenzo yanyu.’—Matayo 15:1-9.
Ikinyoma: Abagore ntibagomba kwigishwa Torah.
Ukuri: Amategeko ya Mose yarimo iteka ry’uko ayo mategeko yose, yagombaga gusomerwa Abisirayeli bose, harimo abagore n’abana. Kubera iki? Ni ‘ukugira ngo batege amatwi bige, bityo batinye Yehova Imana yabo kandi bakurikize amagambo yose y’ayo mategeko.’—Gutegeka kwa Kabiri 31:10-12. *
Ikinyoma: Torah irimo ubutumwa buhishwe.
Ukuri: Mose wahawe Torah yavuze ko amagambo arimo adakomeye kandi buri wese ashobora kuyumva (Gutegeka kwa Kabiri 30:11-14). Inyigisho y’uko hashobora kuba hari ubutumwa buhishwe muri Torah yavuye mu migenzo y’Abayahudi ikoresha “ibinyoma bififitse” kugira ngo isobanure Ibyanditswe. *—2 Petero 1:16.
^ par. 3 Reba igitabo kitwa Revised Edition of The Strongest Strong’s Exhaustive Concordance of the Bible, entry 8451 in the section “Hebrew-Aramaic Dictionary-Index to the Old Testament.”
^ par. 13 Reba igitabo Theological Wordbook of the Old Testament, Umubumbe wa 2, ku ipaji ya 672-673.
^ par. 17 Imigenzo y’Abayahudi yabuzaga abagore kwiga ibyari muri Torah kandi Torah yo ubwayo nta byo yabuzanyaga. Urugero Mishnah yasubiyemo amagambo ya Rabbi Eliezer ben Hyrcanus agira: “umuntu wese wigisha umukobwa we Torah [Amategeko], aba amwigisha amahano” (Sotah 3:4). Muri Talmud y’i Yerusalemu harimo amagambo agira ati “ amagambo ya Torah azarimburwe aho kugira ngo yigishwe umugore.”—Sotah 3:19a.
^ par. 19 Urugero, hari igitabo cyavuze kiti “Torah nta kintu gifatika imaze, nubwo hari abatekereza ko ibafitiye umumaro”—Encyclopaedia Judaica, Second edition,umubumbe wa 11, ipaji ya 659.


text:
N’iki kwatwigira ku mugore w’umunyabyaha wasize Yesu amavuta?
Bibiliya igaragaza inkuru y’ umugore wamamaye cyane ariko izina rye ntiryahishuriwe abasomyi.Uyu mugore aboneka mu butumwa bwiza uko bwanditswe na Luka 7:36-50 .Ni umugore wazanye umukondo wuzuye amavuta meza akayasiga Yesu.Inkuru ze ni zimwe muzagize imbaraga kubyerekeye kwihana no kubabarira bimwe mubiranga umutima w’impuhwe ,w’Imana.
Abanditsi b’ubutumwa bwiza: Matayo,Mariko,Luka na Yohana bose bavuze ku mugore wazanye amavuta y’igiciro cyinshi akayasiga Yesu. Mu by’ukuri bose batwerekako Yesu aha agaciro umuhati tugira mu kumwubaha no kwihana nawe akatwereka urukundo agira no kubabarira.
Mu nyandiko ya Luka hagaragazako Yesu yari yatumiwe n’umufarisayo gusangira nawe iwe.Yesu yagiyeyo,mu gihe yari aho,umugore wari uzwiho ko ari umunyabyaha mu mugi yari atuyemo yasanze Kristo azanye umukondo w’amavuta meza akora ibyo buri wese atatekereza gukora.“Ahagarara inyuma ye hafi y’ibirenge bye arira,atangira kumutonganyiriza amarira ku birenge abihanaguza umusatsi we,asoma ibirenge bye,abisiga ayo mavuta.” Luka 7:38
Mu gihe umufarisayo wamuraritse yijujutiraga kuba Yesu yemereye uwo mugore kumukoraho,Yesu yashimye ibyo uwo mugore akoze kuko yabonye umutima wo kwihana abikoranye.Yesu abwira uwo mufarisayo Simoni iby’uwo mugore wihannye kubera urukundo yagize ko ababariwe ibyaha bye.
“ Ni cyo gitumye nkubwira yuko ababariwe bya byaha bye byinshi, kuko yagize urukundo rwinshi.Ariko ubabarirwa bike akunda buke.”Luka 7:47
Ni iki dukwiye kwigira kuri uyu mugore?
Niba twumvise by’ukuri icyo iki cyigisho gisobanuye, dukwiye gusuka amarira no gukizwa n’ubuntu bw’Imana.Kiratwigishako tugomba kurushaho guharanira kureka ibyaha,tukihana no kumenya ko haba kubabarirwa no kubohoka iyo umuntu yihannye.
Ibi ni bimwe dushobora kwigira kuri uyu mugore:
kwihana by’ukuri nta gusubira inyuma
Umugore yicishije bugufi mu kwihana kwe avuye mu buzima bw’icyaha,yagize kuririra ku birenge bya Kristo,yogesha amarira ibirenge bye,abihanaguza umusatsi we abisiga amavuta meza y’igiciro.Ibikorwa bye biratwereka kwicuza by’ukuri amaramaje ko aretse ibyaha ko atazasubira inyuma.
Kwihana by’ukuri bituma wakira imbabazi nyazo
Yesu yashimishijwe n’ukwicisha bugufi k’uwo mugore yihana ibyaha bye, atangaza imbabazi z’Imana zimugiriwe.Yabwiye uwo mufarisayo ko kwicuza k’uwo mugore kwakiriwe kandi akaba ababariwe ibyaha bye byose.
Icyi nicyo cy’ingenzi abakristo bakwiye kumenya ko umuntu uwo ari we wese wihannye,hatagendewe ku mateka ye cyangwa ubuzima yabayemo ,azababarirwa nagira kwicisha bugufi akihana ibyaha.Bakwiye kumenya ko n’ubwo abantu babakikije batakwizera kwihana kwabo,Imana yo ireba mu mutima niyo imenyako wihannye by’ukuri.
kwihana nyakuri ntibisaba ibitekerezo by’abantu/ ntibisaba ko bakugira inama.
Abavugako bamenye Imana bakeneye kwita kuri iki gikorwa cy’ingenzi cyo kwihana uyu mugore yakoreye munzu y’umufarisayo.
Abafarisayo bari abantu bayobora idini bakaba bazwiho kubahiriza amategeko.Uyu mugore w’umunyabyaha nk’uko yari ari ntiyari guhabwa n’icyumba mu nzu y’umufarisayo, ariko ntiyitaye kubyo abantu bavuga ahubwo araza yihanira imbere ya Yesu.
Iyo twihannye by’ukuri imbere ya Yesu,ntiduterwa impungenge n’ibyo abantu batekereza,ntitwita kuby’abakwita injiji mu gihe wasutse amarira usaba imbabazi kugirango ubabarirwe ibyaha, maze tugasigara twejejwe n’amaraso ya Yesu.
“Kuko igihe cyashije cyari gihagije gukora ibyo abapagani bakunda gukora,no kugira ingeso z’isoni nke,n’izo kurarikira no kunywa inzoga nyinshi, no kugira ibiganiro bibi no gusinda,n’imigenzo izira cyane y’abasenga ibishushanyo.Basigaye batangazwa n’uko muri ibyo mudafatanya na bo gushayisha no gukabya ubukubaganyi nka bo bakabasebya”. 1 Peter 4:3-4
Birakwiyeko abakristo bamenya kwicuza by’ukuri batitaye kubyo abantu bashobora kuvuga kugirango bababarirwe ibyaha byabo kandi bakire imbabazi zayo.


text:
Panorama
Ubuvanganzo nyemvugo ni kimwe mu bice by’ikinyarwanda byatangiye kugira intege nke, bigera aho bamwe batangira kubukerensa babukoresha uko bitagombye, bikaba bimwe mu byambura ireme ururimi rw’ikinyarwanda kuko bavangavamo izindi ndimi.
Guhera muri Mutarama 2018, Inteko Nyarwanda y’Ururimi n’Umuco –RALC (Rwanda Academy of Language and Culture), yatangiye gushyira mu bikorwa gahunda yo kwigisha ubuvanganzo nyemvugo nyarwanda ibinyujije mu mashuri. Iyi gahunda igamije kurushao gutoza abana bato gukunda ururimi rw’ikinyarwanda, by’akarusho ubuvanganzo nyemvugo ndetse n’ubuvanganzo nyandiko.
Mu buvanganzo Nyemvugo Nyarwanda harimo ingeri zitandukanye zirimo ingeri y’ibihozo (indirimbo baririmbiraga abana ngo basinzire ndetse n’abageni bagiye kurushinga), ingeri y’amahigi (indirimbo baririmba bahiga), ingeri y’amasare (indirimbo baririmba baroba), ingeri y’amazina y’inka n’izindi.
Mu kiganiro n’Ikinyamakuru Panorama, Mushikiwase Chantal, umukozi ushinzwe Ubuvanganzo Nyemvugo Nyarwanda n’Ubuvanganzo Nyandiko Nyarwanda muri RALC, yavuze ko iyi gahunda yatangiranye n’uyu mwaka mu rwego rwo guteza imbere ubuvanganzo nyemvugo nyarwanda cyane cyane bahereye mu bana bato.
Ku wa Gatanu tariki ya 16 Gashyantare 2018, hari hatahiwe Urwunge rw’amashuri rwa Remera y’Abaporoso, mu kagari ka Kabeza, Umurenge wa Kanombe, Akarere ka Kicukiro, Umujyi wa Kigali. Mu mashuri ane bamaze kugeramo kuva iyi gahunda yatangira, RALC ivuga ko basanze abenshi mu bana baba bazi imivugo gusa, nta bundi buvanganzo nyemvugo nyarwanda bazi.
RALC yakusanyije ingeri z’ubuvanganzo nyemvugo mu rwego rwo kubumenyekanisha bakaba barasanze ari ngombwa kwegera urubyiruko cyane cyane abana mu mashuri.
Mushikiwase yagize ati “Hari abana usanga bavuga uruvange rw’ikinyarwanda n’izindi ndimi bakabigira ururimi rumwe. Iki rero ni cyo cy’ibanze cyatumye tuva mu biro tukegera abana ngo tubereke ibyiza by’ururimi rw’ikinyarwanda, tunabereke ibyiza by’ubuvanganzo nyemvugo nyarwanda.”
Gahunda yo gukundisha abana ururimi rw’ikinyarwanda cyane cyane ubuvanganzo, izakomeza mu gihugu hose, hakazaba n’isuzuma rigamije kureba niba abana hari ubumenyi basigarana mu bundi buvanganzo nyemvugo nyarwanda bityo bakazakura babuzi kandi babukunda. Uretse abanyaeshuri n’undi wese ukeneye kugira ubumenyi ku buvanganzo yabuhabwa mu rwego rwo kubukkwirakwiza no kurushaho kubukundisha Abanyarwanda, kuko ari kimwe mu bigize umuco nyarwanda kandi bukungahaye kuri byinshi bihuza abantu.
Ingeri y’ibihozo mu muco nyarwanda
Ibihozo ni uturirimbo twaririmbirwaga abana kugira ngo bahore, bareke gukomeza kurira babaririmbira ibihozo ndetse banabavugiriza ubuhuha ni ngombwa ko iyo umwana urize ahozwa.
Ibihozo byagiraga uruhare rukomeye mu kubaka ingo zikagira ubusugire nk’uko bigarukwaho na Mushikiwase. “Umugeni yajyaga gushyingirwa agahozwa, akagirwa inama, akagira impanuro ahabwa na ba nyirasenge na ba nyina wabo, akagera aho arira, bakamuririmbira indirimbo zimurema umutima. Izo ndirimbo zimubwira ziti ’na nyoko yari umugore ariko ntacyo yigeze aba, yarakureze urakura nawe aho ugiye ugiye kuba umubyeyi ubyarire igihugu kandi ube umubyeyi ubereye igihugu.’Akigishwa kubaha umuryango asanze, akubaha sebukwe na nyirabukwe, akubaha ba nyirasenge b’umugabo, ba nyina wabo, akubaha baramukazi be n’abazagenderera urugo, akamenya kwakira abashyitsi.”
Ibihozo bigira uruhare no mu mibanire y’abashakanye kuko ari byo byanyuzwagamo ubutumwa bwigishaga umukobwa ugiye kurongorwa uko azitwara, akigishwa ko niba habaye ikibazo mu rugo, hari uburyo byanyuzwamo mu bwubahane bigakemuka. Byigishirizwagamo kandi ko umugore agomba gukorera urugo, akumva ko urugo rwubatswe n’amaboko ye atapfa kurusenya, kandi ko iyo umugore yubashye umugabo we nawe akamwubaha urugo rwakomeraga.
Muri iki gihe na ho ibihozo biracyaririmbwa ariko si buri gihe ko uko umukobwa agiye kurongorwa si ko ahozwa cyane cyane ko abakobwa b’iki gihe basigaye babyirukira hamwe n’abahungu, ugasanga batakibatinya. Ni hake mu gihugu wasanga umukobwa ugiye kurongorwa arira n’iyo bibayeho, hari igihe arizwa n’ayandi marangamutima cyangwa izindi mbamutima: ubupfubyi, ubukene, …
Kuri iyi ngingo, icyifuzwa ni uko ubu buvanganzo bwakongera kujya bukorwa nka mbere ntibikomeze gukorwa gusa n’amatorero mu bihe byo gusaba no gukwa, ahubwo umukobwa akabikorerwa mbere. Umuco wo guhanura umukobwa no kumuhoza ukongera ugahabwa agaciro. Umukobwa agashyingirwa yiteguye kubaka urugo kandi yiteguye ko n’ikibazo azahura na cyo azafatanya n’uwo bashakanye kugikemura, atazihutira kujya mu nkiko gushaka gatanya.
Ingeri y’amahigi
Bamwe mu batuye u Rwanda rwo hambere bakundaga guhiga inyamaswa mu mashyamba no ku misozi, bamwe babikora nk’uburyo bwo kwibonera inyama, ariko ku bandi byari n’umukino barushanyirizagamo kuboneza no guhamya.
Mu guhimbarwa kwabo ni ho bahimbye amahigi, akabamo indirimbo baririmbaga bacyuye umuhigo, akabamo amarekezi ari byo bisingizo by’imbwa z‘intozo, hakabamo ndetse n’ibyirahiro bimeze nk’ibyivugo bisingiza umwambi n’umuheto. Bikaba ari byo bikubiye mu ngeri y’amahigi.
Ingeri y’amazina y’inka
Nk’uko amateka y’ubuvanganzo nyarwanda abigaragaza, Amazina y’inka ni nk’ibyivugo cyangwa ibisingizo by’inka z’inyambo. Iyi nganzo ikaba yaratangiye ku ngoma ya Yuhi IV Gahindiro ahasaga mu mwaka wa 1746. Nibwo Abanyarwanda babifitiye ubushake n’ubushobozi bibanze ku bwiza n’akamaro kanini inka zari zifite. Batangiye kuzivuga bazirata ndetse bakazirwanisha no ku rugamba.
Amazina y’inka ni imwe mu ngeri z’ubuvanganzo nyemvugo bwashyizwe mu nyandiko nyuma y’uko Abanyarwanda bamenye kwandika babifashijwemo n’abahanga ba kera bashoboraga guhimba, kuvuga no gufata mu mutwe ibyo bahimbye cyangwa babwiwe.
Amazina y’inka n’ubu arakoreshwa cyane. Muri Gahunda ya Girinka haba hateguwe uza kuvuga amazina y’inka, aho bakoye na ho bikaba uko. Ikibazo kikirimo muri iyi ngeri ubu ni uko bamwe mu bavuga amazina y’inka usanga bahimba cyangwa bakabeshya kugira ngo bibonere amaronko, ariko kandi hari n’abavanga ikinyarwanda n’izindi ndimi z’amahanga, ibi bikica ireme ry’ubuvanganzo nyarwanda.


text:
Uzangaye guhera, ntuzangaye gutinda (André Sebatware)
Ku nyandiko yasohowe n’uwitwa Alphonse Munyandamutsa, ngo yasesenguraga ibyo Madeleine Bicamumhaka yibazaga ku biganiro Ndahayo yagiranye na Ngarambe kuri Radiyo Ishakwe, ku byerekeye ubukonde mu “Majyararuguru y’Uburengerazuba” (Ruhengeri na Gisenyi).
Ibiramambu nasanze ahanini ari iharabika, isebanya no kucyatsa aka Semuhanuka.
Mu bisubizo byanjye ndibanda ku bimvugwaho n’ibindi nsanga ari ibinyioma ndengakamere ntakwihanganira.
Muri iyi nyandiko, ndandukura ibyo ntemeranyaho nawe Aphonse Munyandamutsa (AM), hanyuma ntange ikiyumviro cyanjye, njyewe André Seabatware (AS).
Inyandiko yose ya Alphonse Munyandamutsa, yometse hasi y’iki gisubizo cyanjye.
Alfonsi Munyandamutsa (AM):- Guhera tariki 15.02 kugera muri mata 1973, mu Rwanda habayeho Muyaga ihera ku Batutsi, igera no ku Bahutu batakomokaga mu Majyaruguru y’ Uburengerazuba bw’ i Gihugu. Twibutse ko nk’uko byanditswe na Ministre André Sebatware, kuva muri 1968 ba Officiers bakomokaga mu Majyaruguru y’ Uburengerazuba bw’u Rwanda, bari bashyigikiye kwiha mu ibanga ububasha bwo guhindura Itegeko-Nshinga.
André Sebatware (AS).-Maze rero Alphonse Munyandalmutsa, ibyo nanditse mu gitabo cyanjye n’ibiganiro nagiranye na radio Inkingi y’amahoro, ku mvururu za 73 muri Republika ya mbere, ntahuriro n’ibyo wanyanditseho. Navuze ko nyuma y, imvururu zaturutse ku marisite y’abakozi, nizatewe n, abanyeshuri, nabwiye Prezida wa Republika ko ngiye gukoresha inama y’abaprefe kugira ngo dufate ingamba zatuma bitagera no mu baturage. Umunsi inama iba, Préfet w,i GITARAMA ntiyashoboye kuyizamo, inama irangiye naje kumenya ko imvururu zari zatangiye i Gitarama. Nahise njyayo ngiye nokubwira Prezida ibyavugiwe mu nama. Ibyemezo byagombaga gufatirwa abo banyeshuri n’abandi bagizi banabi, biranditse ku buryo bwumvikana. Uzashaka kumenya ukuri kwabyo kuburyo burambuye, azabisanga mu gitabo nanditse, ku buryo bw’incamake, biboneka kuri Radio Inkingi.
A.M. Kuri Repubulika: Abarwanashyaka bumvikanye ko ubutegetsi bushyikirizwa Rubanda, bose bibaturutsemo, bakunga ubumwe bya kivandimwe. Mu gice kimwe cy’ u Rwanda bushyirwa koko mu maboko ya Rubanda, mu kindi busubira mu y’Abakuru b’ imiryango yari yarabwambuwe muri za1920. Imibanire ikaba umutware (n’ibyegera bye) n’’abagaragu » be. (Relation : chef et son obligé). Ubwo“bumwe” nabwo bwarasandaye.
A.S. Maze rero, Muyandamutsa mu nyandiko yawe wibanda kenshi ku bice bibiri by’u Rwanda, uvuga ko icytitabiriye demokrasi ari icyari kigizwe n’amaprefegitura 8, naho icya gumye mu bucakara, ari icyo ngo mu majyaruguru y’Uburengerazuba. (Ruhengeri na Gisenyi.) Niba uvugisha ukuri watubwira nibura umwe muri iyo miryago waba warasubiranye ubutegetsi Gakondo n’agace wategekaga utitaye ku mategeko y’igihugu ? Ese haba harabaye abahezwaga mu matora muri ako gace cyangwa ababuzwaga kwiyamamariza imyanya yari iteganijwe, kandi bujuje ibya ngombwa bisabwa n’amategeko ?
Niba wemera ko igihugu cyose cyagiraga Prezida, ba Ministres n’Abadepite, iyi rubanda yaje kwicwa rubozo, aka kageni, aba bose bakoraga iki ? None se Révolution ya 59 yabayabamariye iki ? Niko Munyandamutsa, ibi bibintu wabyanditse ushaka kugera kuki ?
A.M. Prefecture Ruhengeri yari irimo ibibazo by’ ingutu. Kimwe muri byo akaba ari kuba umuryango umwe munini waho (14% w’ abaturage bose) wari ufite ubutegetsi bwose ndetse n’ubucamanza.
A.S. Ibi wanditse n’ibinyoma bishingiye ku matiku. Wari kugira neza utubwiye, niba atari ubwiru, ibyo bibazo by’ingutu Ruhengeri yari yihariye n’uwo muryango umwe wategekaga Prefegitura yose uko wishakiye, nkaho igihugu kitagiraga abagitegeka.
A.M. Ubucamanza bwari bwaragugariwe kubera imanza nyinshi zakomokaga ku butegetsi gakondo. Aminadab Kanani yari mu bacamanza batari barenze batanu bari barabyigiye. Abandi bakaba baragiye bakora cours accélérés, stages, etc. Ubucamanza yari yarabwigiye mu Ishuli ry’ Ubucamanza i Strasbourg ho muri France.
By’ umwihariko Kayibanda yamusabye kutazatinya kubahiriza amategeko ya Repubulika kubera gutinya uburemere bw’ uwo muco. Muri make Aminadab Kanani yibukijwe guca imanza akurikije amategeko ya Repubulika aho kubahiriza ay’umuco yari aremereye Abagererwa, batagiraga ubutaka, abatari bashoboye kwirwanaho (démunis, faibles et incapables de se défendre eux-mêmes). Ari Kayibanda, ari na Kanani buri wese yari mu kazi ke. Nta toteza iryo ariryo ryose iyo mirimo yemera.
A.S. Umugani ugana akariho, kandi ngo ujya kubeshya arumiriza. Ibi bintu vuga kuri Kanani, amaherezo bishobora kukubera urukozasoni. Ibyerekeye Aminadabu Kanani, yabaye umwe mu bacamanza batari bafite impamya bumenyi mu bucamanza, kubera iyo mpamvu, bakoze formation i Nyanza muri Centre National de Formation Judiciaire (CNFJ), bigaga umwaka umwe, bagasubira ku kazi kabo, bagasimburwa n’abandi, umwaka washira bakajya kwiga uwa kabiri, abari babasimbuye nabo bagasubira kukazi kabo, kugeza barangije imyaka ine (4). Umwaka wa kane, aha nini wari uw’ibizamini. Kanani Aminadabu ni umwe mubahatangiriye bakanaharangiriza.
Biri n’amahire ariwowe ubyivugiye, ko amategeko yari ahari anazitira abakonde gukandamiza abagererwa.
Kandi nibyo koko, ayo mategeko, yashyizweho n’Inteko Ishinga Amategeko, akaba yaremejwe mw’itegeko bise Edit de1961 ryerekeye ubukonde bwo mu Ruhengeri na Gisenyi, batirengagije ikibazo cy’ibikingi n’inkungu mu Rwanda hose.
Bikavuga ko iryo tegeko ryavanyeho kugendera ku muco karande, akaba ariryo rikurikizwa. Ntabwo rero ari Kanani ryarebaga gusa, n’a bandi bacamanza bose bagombaga kurikurikiza. Uhereye mu nkiko z’ibanze zitwaga Kanto.
Iyo itegeko abaturage babonaga ko ribabangamiye, babigezaga kubayobozi babo no ku badepite bitoreye, itegeko rikongera kwigwa n’Intekjo Ishinga Amategeko, yasanga ari ngombwa ikarihindura. Naho ubundi iyo batangiye guca imanza zivuguruza itegeko, ubwo ubutegetsi buhinduka akajagari (anarchie).
A.M. Muri 1968, tariki 04.07 ni ukuvuga nyuma y’ imyaka makumyabili, Nyakubahwa Balthazar Bicamumpaka yiyemeje kurengera rubanda, hanashize n’imyaka icumi ari mu bushorishori bwa Repubulika yubahirije umwanzuro w’ Inteko Ishinga Amategeko yashyiraga ho akanama ko kureba uko igihugu cyari kimeze. Kageze mu majyaruguru y’ Uburengerazuba, kahasanze ibyo Kise gihake gasaba ko ikwiye gukurwaho. Rubanda yakomokaga muri ako karere idashoboye kwihanganira ubusumbane bukabije mu bukungu no mumategeko byaturukaga ku kutagira ubutaka kandi rimwe na rimwe ibumazeho imyaka amagana ibutuyeho, yahitaga mo kubuhungira muri za paysannat nko muri za Mugina ho muri Gitarama, ndetse no mu Bugesera.
A.S. Uravuga ko Bicamumpaka yubahirije umwanzuro w’Inteko Ishinga Amategeko… None se Munyandamutsa, niba uvuga ibyo wemera ko byabayeho, watubwira uwabangamiye Inteko gufata ibyemezo byo kurenganura abo baturage (86%) bari barakandamijwe na 14%. ? Cyose Munyandamutsa, uvuze ko Bicamumpaka yari amaze kugera mu bushorishori bwa Republika. Icyo gihe se mama Prezida Kayibanda we yari ageze he ? Kuko hejuru y’ubushorishori, ntakindi kiba gisigaye.
Ushobora gusobanura iyo 86% (uvuga ko yari ikandamijwe) yo mu Ruhengeri yimukiye muri Mugina i Gitarama na Bugesera, mu Ruhengeri hagasigara yo gusa 14% (uvuga ko ariyo yari yihariye ubutegetsi, ubucamanza n’ubutaka) !
Ndumva uzobereye mu ijanisha, watubwira % y’abanyaruhengeri yimukiye i Gitarama ?
Ubusanzwe umubare w’abaturage bagize za prefegitura niryo fatizo mu kugena umubare w’abadepite. Wasobanura ute ko umubare w’abadepite ba za prefegitura za Gitarama na Ruhengeri wakomeje kugenda ungana ?
Abavuga ko abaturage bo mu majyarugu y’u Rwanda (Ruhengeri na Gisenyi), bimukiye mu tundi turere tw’igihugu, kubera ko bajujubijwe n’abakonde, ibi nabyo byerekana ubumenyi buke bw’imiterere y’ikibazo.
Mbanze mbakurire inzira ku murima, abanyagisenyi n’abanyaruhengeri, ntibagiye ari ikivunge gushaka amasambu ku Mayaga ya Gitarama. Gitarama ntiyari kuba itihagije ngo abahandi baze gufata amasambu abaho babarebera. Icyo ntahakana nuko umuntu ku giti cye kubera umubano, ubucuti cyangwa se akazi (cas isole’) yashoboraga guhabwa cyangwa kuhagura isambu.
Nongeye kumenyesha abasomyi, ko iyimuka ry’abaturage, ryatewe no kubura amasambu, kubera ubwiyongere bw’abantu, kandi amasambu yo atiyongera. Reka mbahe urugero ko atari ikibazo cy’ubukonde; Komini Ngenda mu Bugesera, kuva muri 1965 -1967, yarimaze guturwa na bitatu bya kane by’abimukira; cyane cyane abavuye Gikongoro na Kibuye na bake ba Butare na Gitarama. Abandi baturutse mu turere twose tw’u Rwanda, batuye muri Komini Kanzenze na Gashora, Abanyaruhengeri benshi batuye muri paysanat ya Masaka Kanombe na Bicumbi, kimwe n’abavuye mu Bumbogo no mu Buriza. Abandi bagiye gutura mu Mutara. Muri Komini Rusumo hafi segiteri nzima, hari abantu baturutse i Butare, bavuze ko bajyanywe na Hitayezu Emmanuel wari umunyamabanga wa Leta muri ministère ya Plan.
A.M. Uko abo barwanashyaka batatu bagiye batora uko icyo kibazo cyagiye kigaruka mu nteko ntabwo nigeze ncukumbura ngo ndebe. Rapport yasomye, yasanze baratoraga bashyigikiye ubutegetsi bwa gakondo, aho gutora Émancipation ya Rubanda.
A.S.Noneho uranyumije, igihe cy’ubwigenge bucagase(autonomie interne,) itora ryo muri za Komini ryabaye muri Kamena na Nyakanga 1960, ryari rishingiye ku itegeko rigenga itora mu makomini, kandi rikubahirizwa n’Ababiligi na Gouvernement y’agateganyo. Amatora yabaye kuri Kamarampaka, yubahirizwaga n’Ababiligi na l’ONU, kandi yarebaga igihugu cyose. Ayo yawe yaje kubaho ryari ? None se abo bantu baribafite agahugu kabo bigengagaho (Principauté). ? Maze rero Munyandamutsa, haba ku ngoma ya Republika ya mbere n’iya kabiri, cyangwa se iya Cyami na Gikoloni, ayo magomerane ntiyigeze aba muri Ruhengeri na Gisenyi nk’uko ubivuga, aho wita Mu majyaruguru y’iburengerazuba.
Akanama k’igenzura k’Inteko ishinga amategeko, kagombaga kugenzura imikorere ya Gouvernement mu gihugu cyose. Ikindi ni uko ako kanama kabayeho ubugira kabiri, ubwambere ni igihe Anastase Makuza yari Prezida w’Inteko ishinga amategeko, ako kanama karakomeje Bartazar Bicamumpaka asimbuye Makuza.
Akanama kari kagize commission y’igenzura kayobowe na Isidore Nzeyimana, umubare w’abakagize ntiwigeze uhinduka, Bicamumpaka abaye Prezida w’inteko, ibyo bagenzuraga nabyo ntibyigeze bihinduka, abari bagize akanama kari gashinzwe kugenzura Leta, uwo mu majyaruguru wari muri ako kanama, yari umwe nawe w’i Byumba, Anaclet Ubarijoro.
Iyo ushaka kwandika ibintu bifite ireme, ntiwari gukutangaza uru rukozasoni, wari kubisoma mu gitabo cyanjye,n’ ahandi byaba biri cyangwa se ukabaza ababizi.
Umuntu wese yari afuite uburenganzira bwo gutora uko ashaka, yapfaga kutanyuranya n’amategeko yagengaga itora.
Inteko yemeje ko ubukonde bwemewe mu Ruhengeri na Gisenyi. Mu turere tw’igihugu hose, bize n’ikibazo cy’ibikingi n’inkungu. Icyo gihe nibwo bemeje ko ibikingi bitemewe mu gihugu hose.
Kugira ngo itegeko ryemerwe, baratora, icyo abenshi bemeje, akaba ari cyo gishyirwa mu bikorwa, niba nibuka neza, Abadepite bose bari 47, Ruhengeri yari ifite icyo gihe abadepite 5, Gisenyi ifite 4, bose hamwe bari 9, itegeko ryashyizweho n’abahagarariye Rubanda bari bagize inteko ishinga amategeko. Aha ndagirango mbibutse ko Abagogwe cg Abacocori (Abatutsi), kimwe n’Abanyago (Abatutsi), nabo ya Edit 1961, yemeje ko ari abakonde.
A.M. Sebatware yiyandikiye, anivugira kuri youtube ko President Kayibanda wari uzwiho ubushishozi n’ ubwitonzi bwinshi yamutumije saa cyenda z’ ijoro, imvururu za 1973 zirimbanyije, akamwita umugambanyi. Undi ibyo bintu byabayeho ni uwasomye Yezu ku wa kane mutagatifu.
Na none muri icyo gihe, mu nama Président Kayibanda abajije abari bashinzwe umutekano icyaburaga ngo umutekano ugaruke, Sebatware yashubije ko MDR-Parmehutu (saranganya mbonezamubano rya Gikirisitu ) ivuyeho byakunda.
Kayibanda avanywe ku Butegetsi, ajyanwa gufungirwa kwa Sebatware. (24 Dr Nkiko kuri Radio Ishakwe.)
Mbere yo kuba Ministre, Sebatware yabonye bourse muzari zahawe Leta, ajya gukarishya ubwenge i Burayi ajyanye na Félicien Kwigira, ukomoka i Gitarama. Kwigira yashinzwe kuyobora Prefecture, undi agirwa Ministre na President Kayibanda, ngo waba, yararondaga agatoteza abo mu Majyaruguru y’ Uburengerazuba.
A.S.-Alfonsi Munyandamutsa, biriya uvuga ko byavuzwe na NKiko, sinarinzi ko Nkiko yavuga amahomvu kariya kageni. Niba utamubeshyeye, uzamubwire ko yagucuritse. Ikindi kinyoma cy’urukoza soni, nukuvuga ngo Kayibanda yafungiwe iwanjye. Ibyo navuze kandi nkabyandika, nuko inkambi Prezida Kayibanda yabagamo muri ISAR Rwerere, Prezida Habyalimana akiri Ministre, yigeze kuharuhukira muri week end, rero yamwohereje aho yarazi, ntiyamwohereje iwanjye. Ikindi kimwe na benshi muri ba ministre ntitwari i Kigali, kuko twari twagiye muri Komini za cu gutegura amatora ya candidats dépites.
Biriya byo kubwira Prezida Kayibanda ngo kugira ng’umutekano ubeho ngo nukuvanaho MDR Parmehutu… Iyo nama yabereye he kandi ryari, yarimwo bande, ubusanzwe umuntu wavuga amagambure nkariya, abari aho nibo bamukanira urumukwiye. Kandi birumvikana ko atakomeza kuba muri Gouvernement. Nizere ko nabyo atari ibya Nkiko, byaba bibaye agahomamunwa, bene kiriya kinyoma bacyita icya Semuhanuka. Kiragayitse cyane, ku buryo n’umwana utangiye guca akenge adashobora kubyemera.
Ibi bya bourse ya njye na Félécien Kwigira, ni byo warose, niba atari inzozi, wabwira abazasoma iyi nyandiko, igihugu twagiye mo n’igihe twagendeye ?, none se wasobanura ibyo twagiye kwiga ? Njye ku giti cyanjye iyi bourse sinayigeze, biri n’amahire Kwigira aracyariho, nibawe yarayibonye, yagiyeyo wenyine cyangwa se n’abandi ntabarimo. Mu nyandiko yawe, hari aho wanditse ngo (KIRANYAGISHA.)
Mu by’ukuri, byavuzwe na Semuhanuka abibwira umuhungu we Muhanuka muri aya magambo : Ati mwana wanjye jyubeshya, kubeshya birakiza.
Muhanuka ajya hanze akoma akaruru cyane ataka, ise ahubuka vuba na bwangu, ati ubayiki mwana wanjye, komera ndaje. Ati dawe ndinanuye cyane nkubita umutwe ku ijuru, none urasandaye. Se ati mwana wanjye, uzabeshye ikindi, icyo kiranyagisha.
Nawe rero niba wahurutuye inyandiko ifite impapuro zirenga 30, wibwira ko uzabona inyungu zo gutesha abandi agaciro ubaharabika, utarebye neza, bishobora kuzakubera nka wa mutego mutindi wica nyirawo.
Ibyuhamya ko navuze ko Prezida Kayibanda yanga abaturage bo mu majyaruguru, ushobora kumbwira igihe nabivugiye n’aho nabivugiye ? Cyangwa se ukerekana aho nabyanditse.
Ibyo nanditse kandi nanubu nemera, ni ivanwa rya bamwe mu basilikare bakuru bakomokaga mu majyaruguru ku milimo yabo, bakimurirwa mu mashuli, mu byayi n’ahandi.
Munyandamutsa, hari ijambo wakunze kwisihingaho : Isaraganya mbonzeza mubano ya Gikristu, None se kwirukana abapadri bazize ubusa, kwambura Diyosezi Seminari yayo, ukayiha Abasirikare ngo aribo bayiyobora, nibyo wita imboneza mubano wa Gikristu.
A.M.- Nk’ uko Kayibanda yareberaga Rubanda, Déjemeppe yareberaga Kiliziya Gatolika. Kuri Sebatware, iyi miterere y’ ikibazo ntiyari ihagije ngo Kayibanda yumvikane na Dejemeppe bisanzwe ariko mu nyungu za Rubanda n’u Rwanda, abe yashishoreza Rubanda. Iyi myitegerereze igaragazwa na Sebatware yari imwe mu byo Kayibanda yitaga ibisigisigi bya Gihake na Gikolonize.
A.S.- Dore aha naho ubeshyeye Prezida Kayibanda, ibyo nanditse mu gitabo cyanjye, navuze ko nabonye liste iriho abantu benshi, b’abacuruzi, abahinde, abapakistani, abazungu cyane abapadiri nka les chanoines bo muri collège Christ-Roi i Nyanza, wari uziko ba bahutu cumi (10) bagiye gusobanura akarengane k’abahutu, bari babuze aho bacumbika, Chanoine Directeur wa Collège du Christ roi, akabagoboka, akabacumbikira muri Collège, naho se Padri Fraipont Ndagjimana, n’ibyiza yakoreye u Rwanda nka Gatagara yamamaye hose mu gihugu, ndetse no mu mahanga. Na Padiri Artur Déjemeppe washinze Caritas na école artisanale yaje kuvamo ETO. Sinavuze cyangwa ngo nandike ko yajyanye Kayibanda i Burayi, ahubwo ko yamuzamuye amujyana i Kabgayi, amushinga ibinyamakuru, Kurerera Imana, iki cyari ikinyamakuru cy’abarimu, Ami mu Gifaransa, cyane cyari kigenewe abize mu i seminari n’ishuri ry’indatwa rya Butare, Kinyamateka yabereye rédacteur en chef, kandi ubusanzwe cyarayoborwaga n’abapadiri b’abazungu n’ababatutsi.
Nagiraga ngo nkwibutse ko Kayibanda aho agereye i Kabgayi Kinyamateka yagize abasomyi benshi itari yarigeze igira narimwe, wibuke nanone ko ahanini ariyo yakinguriye rubanda kwibuka kurengera inyungu zayo. Kuri Dejemeppe, mu magambo make navuze ko yagiriye u Rwanda akamaro. Icyo nasabye Prezida ko byaruta ho kuba byiza yumvikanye n’abasenyeri, bakabwira abapadiri babo, bakajya muri konji, ariko ntibagaruke. Kuri Dejemeppe Kayibanda yarabikoze, Imana ishimwe.. Ushaka kumenya neza azasome uko nabyanditse mu gitabo cyanjye.
A.M.- Ministre Sebatware yagiranye imibonano na Wright, wari uhagarariye HCR mu Rwanda. Kuki adasobanurira Abanyarwanda ikibazo cy’ Abahindi n’Abapakistanais, uko bavuye muri Ouganda, uko bavuye mu Rwanda nyuma ya putsch ari Prefet wa Kigali, icyatumye hari abari mu Rwanda bakirukanwa bivuye mu nkiko? Abisobanuye ariko, igipirizo cy’ ikinyoma cy’ icyaha cya nationalisation y’ ubukomunisti cyarezwe Kayibanda cyasandara ! Umunyarwanda akamenya uko inyungu za Rubanda zaguye mu matsa zizira irari rizira gitangira.
Nyakwigendera Ministre w’ Ubutegetsi bw’ i Gihugu (bwonyine), Seth Sendashonga mu gihe cy’ umwaka umwe yanditse amabaruwa 720 atabariza Rubanda yahohoterwaga ikanicwa na FPR, ishyaka yari abereye umuyoboke.
A.S. Kagire inkuru, biriya byo kurega Prezida Kayibanda kuba umukomunisti no kwambura abantu ibntu byabo (natonalisation), wabisomye mukihe gitabo, bitihi se, wabyumvanye nde, hehe kandi ryari ? Aho byaba byaravugiwe, jye sinari mpari, uzabibaze abo wabyumvanye, bitihi se, uzasubire kuwabikubwiye, agusobanurire aho yabivanye.
Ikibazo cy’abahindi n’abirukanywe mu Bugande no mu Rwanda bamaze gucirwa imanza, iyo biba ngombwa byari gutangazwa na Ministère yari ishinzwe Amatangazo ya Leta, icyo kibazo cyarabayeho cyangwa se kitarabayeho, nticyarebaga Préfet kuko cyari mu rwego rw’igihugu. Abaziyatike baje mu Rwanda, birukanywe mu Buganda, baje arabacuruzi bo mu rwego rwohejuru, ntibaje basaba ubuhungiro, ahubwo basabaga kwemererwa gucuruza. Kugira ngo babone ibya ngombwa byose, dossier yerekeye icyo buri wese ashaka gukora, yagombaga kwemerwa na ministère ishinzwe ibyerekeranye nibyo ashaka gukora, byamara gutungana, akabona impapuro zimwemerera kuba mu Rwanda.
Ibyerekeye amabaruwa 720, Ministre Seth Sendashonga yanditse, ndetse amaherezo akayazira, Munyandamutsa uravuga ngo kuki ntanditse nibura kimwe cya gatatu cyayo nibuze. Rero Munyandamutsa, iyusoma igitabo cyanjye ufite ubushake bwo kumenya ibirimo no kubibwira abandi utiganye Semuhanuka kubera impamvu zawe bwite, ntiwari kwibaza icyo kibazo. Warikubona amabaruwa nanditse, ariyo yaturutseho ibyo wita ubugambanyi, siko nabyanditse kuko atariko byavuzwe. Ku nyandiko unyishyuza nanditse, ushaka kubimenya azabyisomere mu gitabo cyanjye. Cyangwa se mu magambo avunaguye, kuri radio Inkingi y’amahoro.
A.M. Amashyaka n’impuzamashyaka bakwiye kandi no kwiga uko hazajya ho itegeko ritegeka abanyapolitike mu gihe bari mu kazi ka Rubanda, komeka »logo » cg »auto-collant » z’ ababari inyuma batari Rubanda. Ibyo byaca amazimwe. Nk’ iyo, Habyarimana ajya kuba yarazaga mu nama yambaye za logo za Micombero, Simbananiye, Franc-maçons loge belge, abategetsi gakondo, cg Sebatware akaza nawe yambaye ize, impaka zari koroha, imiti y’ ibibazo byariho ikaboneka vuba aho gucengana.
A.S. Maze rero Alfonsi Munyandamutsa, nasanze waba usoma Bibiliya, mboneyeho kukwibutsa ko mbere yo kureba igitotsi kiri mu jisho rya muggenzi wawe, jyubanza gutokora umugogo uri mu ryawe.
Uzabanze umenye neza izo ugomba kwambara n’igihe ugomba kuzambarira, ubone ubugira inama abandi.
GIRA AMAHORO Y’IMANA.
André Sebatware
Bruxelles, kuri 18/05/2018.
Ukuli-niyo-ciment-yubumwe-bwumutamenwa
[Inyandiko ya Alphonse Munyandamutsa]


text:
Umuhanzi Nyarwanda Byiringiro Enock wampamagaye ku kabyiniro ka Mr Hu ( The Big Voice) akaba akora injyana ya Hip Hop nyuma y’ iminsi micye ahugiye mu mushinga wa gutunganya indirimbo ye nshya yise Mw’ Izina rya Yesu yadutangarije ko kurubu aje mu mujyi wa Kigali kwirukana amadaimon yose akomeje guteza Ubushomeri murubyiruko ndetse no kurwanya daimon utuma abakobwa b’ i Kigali bagumirwa.
Mu Kiganiro Rwandapaparazzi yagiranye na Mr Hu Yadutangarije ko byinshi kubijyanye na muzika ye n’ igihe yatangiriye inganzo ye aho yagize ati “ Mubyukuri natangiye muzika cyera aho nifuje kuwutangira 2011 gusa nibyankundiye kuko narimfite ikibazo mu mivugire aho abanzi icyo gihe banyitaga manyobwa umutegarugori ukina museke weya kuko twavugaga kimwe .
Kwikubitiro natangiriye muzika yanjye I muhanga kuko ariko nabaga gusa kurubu nkaba naje mu mujyi wa Kigali Kwagura ibikorwa byanjye ndetse na Muzika yanjye aho nahise ninjira muri studio nkakora indirimbo nshya nise Mw’ Izina rya Yesu ikubiyemo kwamagana Daimoni uteza ibibazo mubantu , nkubukene ,ubushomeri ,inzangano ,Ishyari ,Ubugwari ,aho mugihe cya vuba nteganya no gukora amashusho yayo .
Umuraperi Mr Hu asoza ikiganiro gito twagiranye akaba yasabye abahanzi bagenzi be gukomeza gukunda injyana yabo ndetse no gufashanya kuko bose basenyera umugozi umwe wo guteza imbere Hip Hop nyarwanda ikarenga na afurika ndetse ikagera n’ iburayi yongeye gushimira itangazamakuru nyarwanda rikomeje kujyenda rishyigikira abahanzi bakizamuka ndetse asaba n’ abafana gukomeza kubashyigikira mubikorwa byabo bya buri munsi .
KANDA HAO WUMVE IYI NDIRIMBO Mw’ Izina rya Yesu:
Posted By :Muhire Jason@Rwandapaparazzi.rw
54,652 total views, 50 views today


text:
Abenshi mu bahungiye aho bafataga nk’ahera barishwe; barimo abatanzwe n’abihayimana n’abatereranwe mu maboko y’interahamwe zitwaje intwaro gakondo na za gerenade.
Nubwo hari abijanditse mu mugambi wo kwica inzirakarengane, ab’umutima barwanye inkundura yo kubarengera. Aba barimo Musenyeri Hakizimana Célestin wagize uruhare mu kurokora Abatutsi 2000 bari bahungiye muri Kiliziya ya Saint Paul i Kigali.
Musenyeri Hakizimana yavukiye mu Murenge wa Jali mu Karere ka Gasabo ku wa 14 Kanama 1963. Yahawe ubupadiri ku wa 21 Nyakanga 1991, agirwa Padiri wungirije muri Paruwasi ya Rutongo, nyuma y’umwaka umwe yashinzwe amashuri Gatolika muri Arikidiyosezi ya Kigali aho yari anashinzwe Ikigo cya Mutagatifu Pawulo cyari kirimo impunzi muri Jenoside kugeza mu 1996.
Musenyeri Hakizimana Célestin w’imyaka 55, ubu uyobora Diyosezi ya Gikongoro, yatangarije New Times dukesha iyi nkuru uko yarwanye urugamba rwo gukiza Abatutsi bari bahungiye muri St Paul.
Yavuze ko yakiraga buri wese wamuganaga afite ubushake bwo kurwanira abahigwaga.
Yagize ati “Nari nzi neza ko abahigwa ari inzirakarengane kandi icyo bakwiye gusa ari ukurindwa.”
Musenyeri Hakizimana yavuze ko muri Jenoside yabwiraga abarinzi bakoraga ku kiliziya ko badakwiye kwemerera interahamwe kwinjira mu nyubako zayo, inshingano ikomeye kuko zari zizi ko hari Abatutsi bahihishe.
Ati “Nashoboraga guhagarara ku muryango mu myambaro yanjye, nkabwira interahamwe ko nta mwanzi dufite ahubwo hari abaziranenge. Niba bashaka kurwanya umwanzi bagomba kujya ku irasaniro.”
“Buri wese yagumaga mu nzu, afite ubwoba. Twabahaga ibyo kurya, tukabashakira n’amazi yo kunywa no gukaraba ndetse abana bitabwagaho byihariye. Ntabwo twari dufite ibyo kurya bihagije ariko twagize amahirwe kuko bitaturangiranye.”
Musenyeri Hakizimana yotswaga igitutu n’ibitero by’interahamwe ndetse zamuteraga ubwoba agahorana inkomanga y’uko bizagenda undi munsi ariko yakomeje kwihagararaho kugeza hagati muri Kamena.
Yagize ati “Rimwe na rimwe narazishyuraga (interahamwe) ngo zigende ntawe zishe. Nanabahaga ibiryo n’ibyo kunywa nk’ikiguzi ariko hari igihe bagarukaga bagafata abantu bakabica.”
Umunsi umwe, interahamwe nyinshi zaturutse mu Mirenge ya Kiyovu, Rugenge na Muhima zambaye gisirikare zifite imbunda n’intwaro gakondo; zaje inshuro eshatu zitwara abantu barindwi, zigarutse zijyana 20, ku nshuro ya gatatu zifata 50 bose zijya kubica.
Yagize ati “Zaje zifite urutonde rw’abantu 20 zashakaga ariko nzibwira ko tutabafite, mbashyeshyenga ko iyo lisiti itanasinyeho ariko zarayifashe ziyisinyaho.”
Hakizimana yari yaranditse abahungiye mu kiliziya ariko yarakoze urutonde ruriho amazina y’amahimbano kuko abahigwaga benshi bari bazwi n’interahamwe.
Yagize ati “Bagarukanye urutonde rusinye, binjira muri kiliziya ariko ntibabona abo bashakaga; bafashe abagabo 20 barabahambira bajya kubicira mu Murenge wa Rugenge.”
Nyuma yo kubica, interahamwe zaje kuri PanAfrique hotel yari hafi na kiliziya zigamba ko zivuganye Abatutsi.
Ati “Buri gihe iyo batwaraga abantu, cyabaga ari ikibazo kuko habagaho kwiheba. Umunsi mubi cyane ni uwo batwaye abarenga 50 bakiri urubyiruko. Ababyeyi babo basabye ko aribo bajyanwa ariko biranga. Twagombaga guha abasigaye inama ndetse tugasengana.”
Uko iminsi yicumaga ni ko interahamwe zarushagaho kugira ubukana ndetse Musenyeri Hakizimana abona ko urugamba yitangiye rusa n’urwamunaniye ko igisigaye ari ukwicwa bitarenze icyumweru kuko ibyo kurya n’amazi byari biri gukendera.
Mu ijoro ryo ku wa 16 Kamena 1994, nibwo Ingabo zari iza RPF Inkotanyi zarokoye Abatutsi barenga 2000 bari bihishe muri St Paul bahamaze amezi arenga abiri.
Musenyeri Hakizimana avuga ko izi ngabo “zoherejwe n’Imana” kuko zarokoye abahigwaga mu gihe interahamwe zarushagaho kugira ubukana.
Yagize ati “Icyo nshimira ingabo za RPA ni ukwihutisha inzira yo gushaka umuti w’ibibazo, umurava n’ubunararibonye bagaragaje mu kwinjira muri Saint Paul banyuze kuri bariyeri zari zirinzwe n’abasirikare ba FAR n’interahamwe zabarwanyaga.”
Musenyeri Hakizimana yahawe umudali w’ishimwe kubera ubwitange yagize mu guhangana n’abahigaga Abatutsi ndetse abarokotse Jenoside baramushimiye.
Yagize ati “Nagabiwe inka 10, abandi bampaye amafaranga n’izindi mpano banshimira.”
Hakizimana wahagaze bwuma imbere y’interahamwe yanga ko zica Abatutsi, yavuze ko nta tegeko kiliziya yatanze ku bihayimana ngo bakore Jenoside, ashimangira ko ababikoze byari ku giti cyabo.
Mu bihayimana bagize uruhare muri Jenoside barimo Padiri Seromba Athanase watanze itegeko ko abarenga 3000 bari bahungiye muri Kiliziya ya Paruwasi ya Nyange bicwa bayisenyeweho. Seromba yahanishijwe igifungo cya burundu n’Urukiko Mpuzamahanga Mpanabyaha rwashyiriweho u Rwanda rwakoreraga Arusha, ICTR.
Hari kandi Wenceslas Munyeshyaka wari Padiri wa Paruwasi ya Sainte Famille. Uyu yakoranya n’interahamwe, abayobozi bakuru ba guverinoma n’ingabo zariho kandi babaga bari kumwe ku kiliziya.
Musenyeri Hakizimana agaragaza ko bamwe mu bapadiri bibagiwe icyo bahagarariye biyunga n’abicanyi bakoze Jenoside yakorewe Abatutsi yahitanye abasaga miliyoni mu mezi atatu.


text:
Abahanga mu buzima baraburira abajya bishushanyaho Tattoos nÔÇÖabateganya kubikora
Muri ikihege hakanze kuboneka abantu b’ingeri zitandukanye abakuru n’abato usanga barishushanyije ku mubiri utuntu dutandukanye bizwi nka (Tattoos), hari ababikora murwego rwo gutaka umubiri wabo, gusa abahanga mu ndwara z’uruhu baravuga ko uburyo bukoreshwa bishushanyaho bushobora gutera indwara zifata uruhu.
Kera abanyrwanda bajyga bishushanyaho imanzi z’ubwiza ku mubiri mu rwego rwo kugira ngo bagaragare neza, izi manzi zikaba zarashushanywaga k’umuntu bakoresheje uruhindu rushyushye , akenshi izi manzi z’ubwiza zakatwaga mu maso.
Uko iterambere rigenda ryiyongera, imanzi z’ubwiza zashushanywaga hakoreshejwe impindu zishyushye ziragenda zisimburwa n’ububuryo bwa kizungu buzwi nka(Tattoos) usibye ko zo zidashushanywa mu maso.
Tattoos icyo aricyo n’uburyo zishyirwa k’umubiri.
Tattoos n’ibishushanyo by’amabara atandukanye bishyirwa k’umubiri w’umuntu,akenshi usanga bishushanyije mu ishusho y’udusimba dutanduakanye.
Ubusanzwe ibi utu dushushanyo abanyabugeni babishushanya k’umubiri w’umuntu bakoresheje akamashini bafata mu ntoki kameze nk’imashini idoda imyenda, gafite urushinge rumwe cyangwa nyinshi, utwo dushinge tuba turimo amarangi aza gutanga ishusho y’icyo ushaka ko baza kugushyira k’umubiri.bakagenda bajomba mu mubiri .
Aba baganga bo muri clinic yitwa Mayo yo muri leta zunze ubumwe z’Amerika bavuga ko kubera ko abanyabugeni benshi bakora umurimo wo gushushanya izi Tattoos bdakoresha ikinya, iyo bashushanya k’umuntu hatonyanga amaraso ndetse bikanatera ububabare bwinshi.
Abaganga bo muri Mayo baragaruka ku ngaruka Tattoos zigira k’umubiri.
Bitewe n’uko izo tattoos iyo zirimo gushyirwa k’umubiri zangiza uruhu, aba bahanga bavuga ko uwazishushanyijweho aba afite ibyago byinshi byo kurwara indwara zo ku ruhu ndetse akaba yagira n’ibindi bibazo.
Zimwe mu ngaruka bigira ku mubiri.
Kugira ububabare bwa hato nahato k’uruhu: Ibi ngo biterwa n’uko iyo barimo gushushanya k’uruhu bakoresha amarangi atandukanye ubururu, umutuku, ndetse n’icyatsi kibisi, nyuma y’umwaka uwashushanyjweho agatangira kujya yishimagura k’ubuso bw’ahashushanyije.
Nyuma yo gushushanywaho uruhu rushobora kwandura indwara binyuze muri za nshinge.
Iyo ibikoresho byakoreshejwe bitari bisukuye neza, umuntu ashobora kwandura indwara zandurira mu maraso nka Tetanusi, umwijima wo mu bwoko bwa hypetite B na C.
Aba baganga bo muri clinic Mayo Clinic bavuga ko kwishushanyaho tattoos bishobora guteza ibibazo iyo umuntu akomeretse bikaba ngombwa ko bamudoda, kandi bikaba ngombwa ko adodwa ku gice gishushanyijeho izo Tattoos.
Aba baganga basoza bagira inama uwaramuka agezweho n’ingaruka za tattoos kuba yjaya kwivuza hakiri kare kuko akenshi ibibazo byose bituruka kuri tattoos bishobora kuvurwa iyo wivuje hakiri kare.


text:
1.Umwana w'umukobwa yigaga mu kigo cy'ababikira ariko akaba yarikundiraga inyama cyane nuko umunsi umwe arirwaza. Ma soeur mukuru amubaza icyo yumva ashaka gufungura nuko umwana aramubwira ati "ndumva nshaka inkuba"! Umubikira arumirwa arumubaza ati urumva twayikurahe? Umwana ati basi mupfe kumpa isake nayo isa ninkuba ndihangana mpfe kugerageza!!
2.umugabo yakundaga guca inyuma umugore we,maze umunsi umwe umugabo w'uwo mugore aza kubimenya,nuko aarakugendera no mu rugo rw'uwo mugabo wamucaga inyuma ngo amwihanize ariko kubw'amahirwe make asanga uwo mugabo ntawuhari ariko ahasanga umugore we, nuko umujinya uramwica ariko yanga kugendera aho nuko akubariza uwo mugore ati: "niko mada ugira igitsina, umugore aricecekera. uwo mugabo buri munsi akazajya abibaza uwo mugore ariko umugore ntamusubize ,nuko uwo mugore abona uwo mugabo akomeje kumuzengereza aratinyuka abibwira umugabo we, maze uwo muhehesi ahumuriza uwo mugore we ati "ubutaha niyongera kukubaza uzamusubize ko ugifite".
Wa mugabo aragaruka maze umuhehesi yikinga inyuma y'urugi yiteguye ko uwo mugabo aje kumuca inyuma nuko aramubaza ati: " Niko mada ufite igitsina ? Nuko umugore ati " Ndagifite nyine !" maze uwo mugabo aramusubiza ati " none se niba ufite igitsina umugabo wawe arashaka iki ku mugore wanjye ?". Nuko umuuhehesi agwa mukantu abura uko yisobanura!!!!! aramwarwa.


text:
Mu karere ka Gatsibo hagiye gutangizwa ubuvumvu bukozwe mu buryo bwa kijyambere, bamwe mu bavumvu bavuga ko korora inzuki bya kijyambere bigiye guhindura isura y’ubworozi bw’inzuki muri aka karere.
Abavumvu biteze ko umusaruro uzikuba inshuro zirenze icumi
Ubuvumvu ni umwe mu myuga igikunze gukorwa mu buryo bwa gakondo, gusa umunsi ku wundi buri kugenda buvugururwa.
Mu karere ka Gatsibo n’aka Kayonza amwe mu mashyirahamwe akora umwuga w’ubuvumvu amaze iminsi ahawe amasomo yo korora inzuki mu buryo bwa kijyambere, barabona ubworozi bw’inzuki mu yindi sura mu gihe kiri imbere nk’uko bigarukwaho na Nteziryayo Jean Paul, umwe mu bakorera uyu mwuga mu murenge wa Rugarama.
Yagize ati: "Twabonye ko rero ubuvumvu bukozwe neza butanga umusaruro, urugero batweretse ko umuzinga mwiza ukurikiranywe mu byumweru bibiri ushobora gutanga umusaruro w’ibiro icumi kuzamura, mu gihe umuntu yasaruraga ibiro bibiri cyangwa nabwo ntanabibone, twabonye ko ubuvumvu bukozwe neza bubyara umusaruro mu by’ukuri".
Vuguziga Yvette ukora ubuvumvu mu murenge wa Kiramuruzi avuga ko imizinga ya kijyambere ituma inzuki zibaho neza, ndetse bigatuma inzuki zitanga umusaruro.
Yagize ati "Nkuko twabibonye muri bagenzi bacu twaragiye dusanga inzuki zirimo neza zirubakiye nta byonnyi birimo, ni ukuvuga wa musaruro tutabashaga kubona dukoresha ya mizinga ya gakondo aka kanya tugiye kuwubona kandi uzamutse cyane kubera imizinga ya kijyambere tugiye gukoresha".
Abasobanukiwe n’iby’ubworozi bw’inzuki bavuga ko akarere ka Gatsibo na kayonza, ari tumwe mu turere dufite amahirwe yo kuba twagira umusaruro ufatika hashingiwe ku kirere utu turere dusangiye, ibi bikaba bigarukwaho na Musoni Celestin umwe mu batanga amahugurwa ku borozi b’inzuki hirya no hino mu gihugu.
Yagize ati: "Amahirwe ahari muri utu turere nuko ubworozi bw’inzuki bukunda gukorerwa ahantu hashyuha, utu turere rero turashyuha cyane ikindi begereye ishyamba ry’akagera bafite amazi ku buryo byabafasha ubworozi bwabo bukabyara umusaruro".
Gusa na none ku borozi bakorera mu makoperative, Musoni Celestin avuga ko badakoreye hamwe ngo bacunge umutungo neza umusaruro baba bitezweho utagerwaho.
Ati: "Abantu niyo bakorora batize uburyo bwo gucunga umutungo wabo, n’ubundi wasanga akarere n’abafatanyabikorwa tutababonyemo umusaruro wifuzwa".
Leta y’u Rwanda ikomeje gushishikariza abantu by’umwihariko urubyiruko kugana ibikorwa bishingiye ku buhinzi n’ubworozi.


text:
Muri iki gitaramo korali Goshen bafataga amashusho y'indirimbo zabo ziri kuri album ya Gatanu ndetse banatangizaga ku mugaragaro ibikorwa byo kwizihiza Isabukuru y'imyaka 20. Igitaramo cya mbere bakoreye i Kigali, cyabereye i Kigali kuri Dove Hotel iherereye ku Gisozi. Ni igitaramo cyitabiriwe cyane, kirangwa n'ibihe bidasanzwe mu kuramya no guhimbaza Imana. Umuvugizi mukuru wa ADEPR, Rev Karuranga Ephrem yitabiriye iki gitaramo ndetse ni nawe wigishije ijambo ry'Imana.
Korali Goshen y'i Musanze mu gitaramo cya mbere yakoreye i Kigali
Muri iki gitaramo korali Goshen yari iri kumwe na Dominic Ashimwe ndetse na korali Shalom y'i Nyarugenge muri ADEPR. Salle ya Dove Hotel yabereyemo iki gitaramo, yari yakubise yuzuye. Abantu bari muri iki gitaramo basabanye n'Imana biratinda. Korali Goshen mu ndirimbo zayo zuje ubutumwa ziherekejwe n'amajwi meza y'umwimerere, yahembuye imitima ya benshi bari mu gitaramo yakoreye i Kigali. Abitabiriye iki gitaramo, banyuzagamo bagahaguruka bagafatanya na korali Goshen kuririmba nk'ikimenyetso cy'uko bizihiwe cyane.
Dominic Ashimwe yagaragarijwe urukundo rwinshi ubwo yari kuri stage mu gitaramo yatumiwemo n'aba baririmbyi b'i Musanze baririmba muri korali Goshen. Yaririmbye indirimbo ze zinyuranye zirimo n'izo mu bihe bya cyera, abantu benshi barafashwa cyane. Korali Shalom yo muri ADEPR Nyarugenge itari ifite Gikundiro Rehema kubera ko arwaye bikomeye ndetse magingo aya akaba arembeye mu bitaro bya CHUK, yishimiwe cyane muri iki gitaramo.
Dominic Ashimwe mu gitaramo cya korali Goshen
Korali Goshen yaboneye isomo mu gitaramo yakoreye i Kigali
Ubwitabire ku rwego rwo hejuru n'umuziki w'umwimerere waranze igitaramo korali Goshen yakoreye i Kigali ku nshuro ya mbere, biri mu byatumye iyi korali ifata ingamba zikarishye no guhindura byinshi ku byo yari isanzwe ikora. Kamanzi Danny Perezida wa korali Goshen yabwiye abanyamakuru ko bagiye kujya bategura ibitaramo bicye ariko biri ku rwego rwiza. N'ubwo bisaba ubushobozi butari bucye, ngo bazagerageza. Yagize ati:
Twize ibintu bintu, guhera no mu myiteguro ubwabyo, twagiye duhura n'ibintu bimwe na bimwe tutari tuzi nk'abatu batangiye ibitaramo i Kigali. Twe nka korali Goshen dushobora kugabanya umubare w'ibindi bitaramo twajyaga dukora, tugakora bicyeya ariko biri ku rwego rwiza, birasaba ubushobozi bwinshi. Isomo rya mbere navuga twize ni uko dushobora kugabanya umubare w'ibitaramo twakoraga tukajya dukora bicyeya ariko biteguye neza,..kuko ntabwo twifuza y'uko twasubira inyuma, iyo uteye intambwe ntabwo wifuza gusubira inyuma, wifuza kuguma aho ngaho cyangwa ugatera intambwe ujya imbere. Turifuza ko mu bitaramo bindi bizaza, tuzakomereza kuri iyi level.
Igitaramo bakoreye i Kigali bacyiboneyemo umusaruro
N'ubwo hari ushobora kwibwira ko korali Goshen yaba yahombye cyangwa se ikaba iri kwicuza ku bw'igitaramo cy'imbaraga yakoreye i Kigali, si ko bimeze kuko babonenyemo umusaruro ujyanye n'uko bari biteguye. Kamanzi Danny yagize ati:
Turashima Imana kuko uko twari twateguye, turishimira ko twabonye umusaruro ujyanye n'uko twari twiteguye. Twagize umugisha wo kugira abantu benshi kandi mu by'ukuri nk'uko mubizi korali Goshen ntabwo izwi cyane mu mujyi wa Kigali. Ni igitaramo cya mbere duteguye ubwacu, kuko ubundi twazaga turi abatumirwa mu mujyi wa Kigali. Kubona uko igitaramo kigenze, twebwe Goshen turishimye cyane kandi turashimira Imana.
Korali Goshen yishimiye cyane igitaramo cya mbere yakoreye i Kigali
Korali Goshen yabajijwe n'abanyamakuru b'i Kigali niba itari ifite ubwoba cyangwa se impungenge zo kubura abantu na cyane ko ari bwo bwa mbere yari ikoreye igitaramo muri Kigali, itangaza ko bari bizeye cyane itangazamakuru kuko ryabafashije mu cyane kumenyekanisha igitaramo. Kamanzi Danny, yagize ati: "Nta mpungenge twari dufite zo kubura abantu kuko itangazamakuru ryaradufashije cyane." Yongeyeho ko bari basanzwe baza muri Kigali, bivuze ko hari abantu bari babazi." Yunzemo ati: "Twari tuzi ko abantu bari buze ariko twabwo twari tuzi ko turi bubone abantu bangana nk'abo twabonye."
Incamake y’amateka ya korali Goshen y'i Musanze
Korali Goshen yatangiye umurimo w’Imana mw’itorero rya ADEPR mu mwaka wa 1995 ari abana bo mu ishuri ryo ku cyumweru (Sunday school). Bakomeje kuba korali y’abana kugeza mu mwaka wa 1998 aho bahawe ubuzima gatozi baba korali yemewe mu itorero rya ADEPR aha ni nabwo bahisemo kwitwa Goshen (Umusozi w’ubuhungiro) bahita batangira ibikorwa by’ivugabutumwa mu ndirimbo ndetse no gukora ibikorwa rusange bifitiye itorero n’igihugu akamaro.
Mu bikorwa Goshen yibanzeho guhera igihabwa ubuzima gatozi harimo: Ivugabutumwa mu bigo by’amashuri makuru ndetse n’amashuri yisumbuye, ivugabutumwa mu ma Gereza, gusohoraiIndirimbo zo kuramya no guhimbaza Imana no gukangurira abantu kuva mu ngeso mbi bakizera Yesu, ibitaramo by’indirimbo hirya no hino imbere mu gihugu cy’u Rwanda n’ibikorwa byo gufasha abatishoboye. Guhera mu mwaka wa 1998 kuva Goshen yemerewe n’Itorero gutangira ibikorwa byayo ubu muri uyu mwaka wa 2018 hashize imyaka 20. Muri iyo myaka 20 Goshen yasohoye Album 5 Audio na Album Video 2.
Album z’amajwi (Audio)
2005 Album Audio 1 yiswe Se w’Impfubyi
2008 Album Audio 2 yiswe Ishimwe ni iryawe Mana
2010 Album Audio 3 yiswe Senga
2014 Album Audio 4 yiswe Tuzaguma iwe
2018 Album Audio 5 yiswe Imirimo y’Imana
Album z’amashusho (Video)
2008 Album Video 1 yiswe Ishimwe ni iryawe Mana
2015 Album Video 2 yiswe Tuzaguma iwe
Nk'uko Kamanzi Danny yabitangarije Inyarwanda.com, intego n’icyerekezo cya korali Goshen ni ukwamamaza ivugabutumwa rigamije guhwiturira abantu kuva mu byaha bakayoboka inzira y’agakiza, gufasha abatishoboye no gukangurira abantu kwirinda ibiyobyabwenge. Icyerekezo cyabo ni ivugabutumwa ritagira umupaka no kwagura ubwami bwa Yesu Kristo mu isi ya none. Twabibutsa ko mu kwezi kwa 8 uyu mwaka wa 2018 ari bwo korali Goshen izakora ibirori bikomeye byo kwizihiza isabukuru y'imyaka 20 imaze itangiye ivugabutumwa. Ibi birori bizabera mu mujyi wa Musanze.
ANDI MAFOTO Y'IGITARAMO GOSHEN CHOIR YAKOREYE I KIGALI
Goshen choir bacuranze umuziki w'umwimerere
Shalom choir y'i Nyarugenge mu gitaramo cya Goshen choir
Bamwe mu bari mu gitaramo cya korali Goshen
Umuhanzi Jado Sinza,....yemeye
Rev Karuranga Ephrem ni we wigishije ijambo ry'Imana
AMAFOTO:Goshen choir


text:
Ibi birori 'Couples' dinner' byabereye muri Kigali Serena Hotel byitabirwa n'ama 'Couples' agera kuri 200. Saa kumi n'ibyiri z'umugoroba ni bwo ibirori byatangiye, bisozwa hafi isaa tanu z'ijoro. Bishop Allan n'umufasha we Rev Kathy Kiuna bayoboye Jubilee Christian Church bitabiriye ibi birori ndetse batanga ubuhamya bw'urukundo rwabo banavuga uko urukundo rwabo rwashoye imizi biturutse mu kwizerana no kubaha Imana.
'Couples' dinner' yitabiriwe n'abakundaba bakiri bato ndetse n'abakuze dore ko hari n'ama couples y'abamaze imyaka hejuru ya 40 babana nk'umugabo n'umugore. Abitabiriye ibi birori bari bagize isabukuru y'urushako, bahawe umwanya batanga impano. Abamaze imyaka hejuru ya 40 bakoze ubukwe, bakase umutsima bishimira imyaka yose bamaze mu rushako. Banatanze impano y'indabo nk'ikimenyetso cy'urukundo.
N'abarambanye cyane mu rushako bitabiriye ibi birori
Ku bijyanye n'ibanga bakoresheje kugira ngo babashe kurambana, abamaze imyaka hejuru ya 40 mu rushako bavuze ko Imana ari yo yabashoboje ukongeraho no kwihangana hagati yabo utibagiwe no kwizerana. Abamaze iminsi micye bateye ivi, nabo bahawe umwanya batanga impano ku bakunzi babo.
Apostle Mignonne Alice Kabera wari uyoboye ibi birori yashimiye umutware we Eric Kabera wamushyigikiye bikomeye mu murimo w'Imana. Yamushimiye mu ruhame kuba yaramwereye agakorera Imana mu mbaraga ze zose agatangiza Women Foundation Ministries na Noble Family church. Apostle Mignonne Kabera yahise aha umutware we Eric Kabera impano y'ururabo.
Apostle Mignonne n'umutware we bahanye impano
Eric Kabera uri mu bitabiriye ibi birori by'abakundana 'Couples' dinner', nawe yashimiye cyane umufasha we Apostle Mignonne kubwo umutima afite wo gukorera Imana. Yahise amuha impano y'ubuhanuzi bw'uko Imana igiye kumufungurira imigisha y'amafaranga yose akeneye. Nyuma yo gushima Imana, kumva ubuhamya no gutanga impano, hakurikiyeho gusabana no gusangira amafunguro.
REBA AMAFOTO Y'UKO BYARI BIMEZE MURI 'COUPLES DINNER'
Hari hateguwe bijyanye n'umunsi w'abakundana,..umutuku n'umukara byari byiganje muri salle
Aba bakobwa bari mu bakiraga abantu
Babanje kuramya Imana
Iyo umuntu yishimye uramureba ukamubona,...inseko
Bacuranze umuziki w'umwimerere
Eric Kabera umutware wa Apostle Mignonne nawe yitabiriye ibi birori
Abazanye ari Couple babaga bicaranye
Apostle Mignonne asuhuza abari muri ibi birori
Yishimiye guhabwa impano n'umukunzi we kuri St Valentin
Bararebana akana mu jisho
Yasazwe n'ibyishimo nyuma yo guhabwa impano
Umuraperi Regis Hat hamwe na Samantha ni bamwe mu bakiraga abantu
Utashye utifotoje ifoto y'urwibutso kuri St Valentin waba uhombye bikomeye
Amafunguro yari yateguwe
Bishop Allan hamwe n'umufasha we Rev Kathy Kiuna
Apostle Mignonne niwe wari uyoboye ibi birori
Burya iyo ukunda umuntu no mu ruhame urabigaragaza
Umuryango wa Eric Kabera wahaye impano umuryango wa Bishop Allan
Apostle Mignonne yahaye impano umugabo we
Abari bafite isabukuru y'urushako rwabo bakorewe ibirori
Bishop Allan n'umufasha we batanze ubuhamya banigisha ijambo ry'Imana
Nawe urabyumva wasohokanye n'uwawe mukundana, ibyishimo biba ari byose
Bishop Allan n'umufasha we bahesheje benshi umugisha
Apostle Mignonne hamwe n'umutware we mu gihe cyo gutanga impano
Apostle Mignonne ubwo yahabwaga impano n'umutware we
Bahoberanye biratinda,...
Pastor Barakagira Pascal wo muri ADEPR yari yasohokanye n'umufasha we
AMAFOTO: Sabin Abayo-Afrifame Pictures


text:
>> Igihe cy'Adiventi
Amasomo yo ku cyumweru, icyumweru cya 2 cy'Adiventi, B
Isomo rya mbere : Iz 40, 1-5.9-11
Igitabo cy’Umuhanuzi Izayi
1Nimuhumurize umuryango wanjye, nimuwuhumurize - ni ko Imana ivuze- 2nimukomeze Yeruzalemu ; muyimenyeshe ko ubucakara bwayo burangiye, igihano cyayo kikaba gihanaguwe ; Uhoraho yayihannye yihanukiriye kubera amakosa yayo.
3Ijwi rirarangurura riti «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. 4Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. 5Nuko ikuzo ry’Uhoraho rizigaragaze, ibinyamubiri byose bizaribonere icyarimwe bimenye ko Uhoraho yavuze.»
9Naho wowe zamuka ku musozi muremure, urangurure ijwi wowe uzaniye Siyoni inkuru nziza, ntutinye wowe ntumwa y’inkuru nziza igenewe Yeruzalemu! Rangurura ijwi ubwire imigi ya Yuda uti «Dore Imana yanyu.» 10Ni byo koko, dore Nyagasani Imana! Araje n’imbaraga nyinshi, afite amaboko, aje gutegeka; dore azanye n’iminyago, abo yatabaye bamubanje imbere. 11Ameze nk’umushumba uragiye ubushyo, akabwegeranya n’ukuboko kwe; abana b’intama akabatwara mu gituza cye, intama z’imbyeyi akazemera mu rwuri rutoshye.
Kuzirikana : Zab 85 (84), 9ab-10, 11-12, 13-14
ZABURI
- Inyik/ Uhoraho, twereke impuhwe zawe,
- Kandi uduhe agakiza kawe.
- Ndashaka kumva icyo Uhoraho Imana avuze,
- Aravuga iby’amahoro y’umuryango we n’abayoboke be.
- Koko ubuvunyi bwe buba hafi y’abamutinya,
- Kugira ngo ikuzo rye rigume mu gihugu cyacu.
- Impuhwe n’ubudahemuka byarahuriranye,
- Ubutabera n’amahoro birahoberana.
- Ubudahemuka buzamera busagambe ku isi,
- maze ubutabera bubururukireho buva mu ijuru. .
- Uhoraho ubwe azabaha ihirwe,
- maze isi yacu izarumbuke imbuto.
- Ubutabera buzamugenda imbere,
- n’intambwe ze zigaragaze inzira.
Isomo rya kabiri : 2 Pet 3,8-14
Ibaruwa ya kabiri ya Mutagatifu Petero Intumwa
8Nkoramutima zanjye, hari ikintu mutagomba kwibagirwa: ni uko kuri Nyagasani umunsi umwe ari nk’imyaka igihumbi, n’imyaka igihumbi ikaba nk’umunsi umwe. 9None rero, Nyagasani ntatinze kurangiza isezerano rye nk’uko bamwe biha kuvuga ko yatinze; mu by’ukuri ni mwebwe yihanganira kuko adashaka ko hagira n’umwe worama, ahubwo ko bose bisubiraho bakamugarukira. 10Umunsi wa Nyagasani uzaza nk’umujura; uwo munsi ijuru rizazimirana n’urusaku rukaze, ibiririmo byose bizakongokeshwe n’umuriro ; maze isi n’ibiyiriho byose bizagurumane.11Ubwo rero ibyo byose bigomba kurimbuka kuri ubwo buryo, nimwumve uko imyifatire yanyu igomba kumera. Nimurangwe n’imigenzereze itunganye, mwubahe Imana, 12mwebwe abategereje kandi mugashaka gutebutsa umunsi w’lmana, umunsi uzatuma ijuru rizimira rigakongokeshwa n’umuriro, n’ibiririmo byose bikazayoka. 13Ariko nk’uko Imana yabisezeranye, dutegereje ijuru rishya n’isi nshya, aho ubutungane buzatura.
14Ni yo mpamvu nkoramutima zanjye, mu gihe mugitegereje ibyo, mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo.
Ibango-ndirimbo ribanziriza Ivanjili : Lk3,4.6
Alleluya Alleluya.
- Nimutegure inzira ya Nyagasani, muringanize aho azanyura:
- maze umuntu wese azabone umukiro uturutse ku Mana.
Alleluya.
Ivanjili Ntagatifu : Mk1,1-8
+ Mariko
1Intangiriro y’Inkuru Nziza ya Yezu Kristu, Umwana w’Imana. 2Mu gitabo cya Izayi umuhanuzi handitswemo ngo «Dore nohereje intumwa yanjye imbere yawe, kugira ngo izagutegurire inzira. 3Ni ijwi ry’uvugira mu butayu aranguruye ati ‘Nimutegure inzira ya Nyagasani, muringanize aho azanyura.’» 4Nuko Yohani Batisita atunguka mu butayu yamamaza mu bantu batisimu yo kwisubiraho kugirango bakire ibyaha. 5Maze intara yose ya Yudeya ikagenda imugana, n’abaturage bose ba Yeruzalemu. Nuko bakabatizwa na we mu ruzi rwa Yorudani, babanje kwirega ibyaha byabo.
6Yohani yambaraga umwenda uboheshejwe ubwoya bw’ingamiya, agakenyeza umukoba; yatungwaga n’isanane n’ubuki bw’ubuhura. 7Yamamazaga avuga ati «Uje ankurikiye andusha ububasha ; sinkwiye no kunama ngo mfundure udushumi tw’inkweto ze. 8Jyewe nababatirishije amazi, naho We azababatirisha Roho Mutagatifu.»


text:
Amakarita ya ‘Tap&Go’ agiye kwandikwa kuri ba nyirayo
Guhera mu mpera z’umwaka wa 2017, abagenzi bishyura itike y’imodoka bakoresheje amakarita azwi nka “Tap&Go” baratangira kwandikwaho ayo makarita.
Ibyo bigiye gukorwa kugira ngo iyo karita niramuka itakaye bizorohe kumenya nyirayo; nk’uko Umunyana Sharon ushinzwe ubucuruzi no kumenyekanisha ibikorwa muri AC Group ikora ayo makarita, abisobanura.
Agira ati “Mu mpera z’uyu mwaka mwaka wa 2017 ndetse n’utaha wa 2018 turahuza ikarita y’urugendo n’imyirondoro y’uyitunze,bizafasha mu gihe yatakaye kumenya nyirayo.”
Akomeza avuga ko bizanatanga umutekano ku buryo ufite iyo karita ari nyirayo ashobora kuyishyiraho amafaranga yose ashaka nta mpungenge ko amafaranga ye yakoreshwa n’undi.
Umunyana avuga ko mu gihe ibyo bitarakorwa uyitaye muri iki gihe ashobora kwegera ababishinzwe bakamukorera “Swap” (bakayimuhindurira), amafaranga yari ayiriho akayagarurirwa.
Agira ati “Muri iki gihe icyo umuntu yakora ni ugufata imibare iri kuri iriya karita hanyuma yaba yatakaye kandi iriho amafaranga menshi ukegera umukozi ubishinzwe akagufasha kuyikorera Swap.”
Umurerwa Esther, umwe mu bagenzi bakoresha “Tap&Go” avuga ko hari igihe iyo karita ishyirwaho amafaranga yayikoza ku cyuma gishinzwe gukuraho amafaranga y’urugendo, ikanga gukora.
Agira ati “Nageze mu mujyi nshyiraho amafaranga ariko natunguwe no kugera mu modoka ijya i Remera ikarita yanjye ikanga, kandi kujyaho amafranga byari byemeye ndetse bigaragara ko yagiyeho.”
Ubuyobozi bwa AC Group busobanura ko ayo makarita hari ubwo ba nyirayo baba bayicariye cyangwa bakayonona mu bundi buryo bigatuma adakora.
Ubwo buyobozi buhamagarira abazajya bagira ikibazo, kwegera ababishinzwe bityo bakabakorera “Swap”.
Kuri ubu muri Kigali niho honyine hakoreshwa amakarita ya “Tap&Go”. Habarurwa abayakoresha bagera kuri miliyoni.
Mu Mujyi wa Kigali ari naho hakoreshwa amakarita y’ingendo muri Busi,habarurwa abagenzi barenga miliyoni bayifashisha mu ngendo zabo bakora mu gihe kingana n’icyumweru nk’uko imibare itangwa na AC Group ibivuga.
Ibitekerezo ( 7 )
Ibi ndabishyigikiye gusa ariko bagakwiriye gutekereza kucyijyanye no kugabanya kujyendana amafaranga mumufuka, aha ndashaka kuvuga ko bagakwiriye gutekereza uburyo amafranga yajya ajyaho hifashishijwe ibigo by’itumanaho bityo kujyendana amafranga mumufuka bakadufasha kubigabanya! Thanks!
burasohoye koko
Ariko hari hakwiriye gushyirwaho uburyo bwo kongeraho amafaranga umuntu akoresheje mobile money cg bank account, kuko na bariya ba agents batwiba cg bakadutinza
mutubwire uko bashyira abantu baya koresha murisystem?
none se abayakoresha bajya kwibaruza
Yego ibyo byari bikenewe pe.


text:
Iki gitaramo cyabereye muri Dove Hotel kuri iki Cyumweru, ahari hateraniye ibihumbi by’abakirisitu batandukanye, abayobozi bakuru muri ADEPR n’abo mu nzego za Leta barimo Perezida w’Itorero ry’Igihugu, Bamporiki Edouard.
Hoziana imaze imyaka 40 ishinze imizi mu ivugabutumwa yongeye gushimangira umwihariko mu gushyikirana n’Imana binyuze mu kuyiramya mu ndirimbo zururutsa imitima iremerewe.
Ahagana saa cyenda n’iminota umunani nibwo abacuranzi bageze ku byuma batangira kuzamura umuziki uryoheye amatwi, bahita bakurikirwa n’abaririmbyi binjiranye igice cy’indirimbo ivuga ko “Urufatiro rw’Imana rugihagaze rwanditseho ko Uwiteka azi abe.” Iri jambo riri mu Gitabo 2 Timoteyo 2:19 niryo ryari intego y’igitaramo.
Hoziana yasubije ubusabe bw’abakunzi bayo bwo gutaramana na bo bisanzuye, yaririmbye indirimbo zirenga 20 ziganjemo izo mu myaka yo hambere kuva kuri “Tugumane Mwami” yatangiriyeho, “Ibimenyetso by’ibihe”, “Tuza wa nyanja we”, “Yerusalemu” yatewe mu majwi y’umwimerere na Pasiteri Rushema Ephraïm na Pasiteri Munyanshongore Edison bongeye kugaragaza impano yabo mu zabukuru bibutsa abakirisitu amakuru y’umurwa w’amahoro.
Abitabiriye iki gitaramo batakanzwe n’icyocyere cyari gihari, indirimbo yasozwaga, benshi bagahanika amajwi mu ndimi zo kuzuzwa nk’ikimenyetso cyo kunyurwa kuzuye n’ubutumwa bwinjiye mu matwi yabo.
Hoziana yasoje igitaramo cyayo iririmba izasabwe n’abakirisitu zirimo izakunzwe cyane kuva hambere nka “Imva ya Yesu irarangaye”, “Gitare”, “Uko yagiye” ndetse na “Satani yaratsinzwe” yasorejeho igifitiwe inyota yo gutambutsa ubutumwa bwiza bunyuze mu ndirimbo zandikanye ubuhanga.
Umuramyi Pappy Clever yanyuze abitabiriye igitaramo
Pappy Clever uri mu banyempano bihariye mu muziki uhimbaza Imana ni we muhanzi watumiwe muri iki gitaramo, ndetse yaririmbye binyura imitima myinshi.
Uyu musore w’imyaka 26 yaririmbye indirimbo ze zikunzwe muri iyi minsi zirimo “Uvuze Yego”, “Narakwiboneye” n’izindi.
Agana ku musozo, yaririmbye iyo mu gitabo “Amakuru y’Umurwa”, benshi barizihirwa, ndetse bamwe bagaragaza amarira y’ibishimo byo gucengerwa n’ubutumwa bari bamaze gusogongezwa. Iyi ndirimbo niyo yitiriye album igizwe na 12, mu mushinga mugari wo gusubiramo izo mu gitabo aheruka gutangiza.
New Melody ntiyagaragaye, hari abatashye bavugira mu matamatama
Mu gitaramo hari abavugiraga mu matamatama babazanya bati “Nonese nta yindi korali yakirwa?” Aha baganishaga kuri New Melody yatumiwe ariko itari yakiriwe mu bashyitsi.
Ubwo cyari gihumuje umwe mu bakirisitu utashatse ko amazina ye atangazwa yabwiye IGIHE ati “Naje nziko New Melody ihari. Hoziana yaririmbye turafashwa ariko twari dukeneye no kubona New Melody nkuko byari kuri gahunda.”
Umuyobozi wa New Melody, Neema Marie Jeanne, yatangarije IGIHE ko Hoziana ariyo yasubitse ubutumire bwayo.
Yagize ati “Twamenyeshejwe ko tutazitabira igitaramo hagati mu cyumweru (gishize). Hoziana yari yadutumiye ni yo yasubitse ubutumire bwayo ariko benshi mu bagize itsinda twari duhari.”
Abajijwe ku kuba New Melody igizwe n’abaririmbyi bava mu madini atandukanye n’imyemerere idahuye bikaba ariyo ntandaro yo gukurwa kuri gahunda yo kuririmba, yagize ati “Impamvu zishingiye ku kuba tudashingiye ku idini, nta gihamya tubifitiye kuko nta gisobanuro cyanditse twahawe. Hoziana niyo yagira igisubizo gihamye kuri ibyo.”
Amakuru agera kuri IGIHE ni uko Hoziana yicaye igasubira mu mashusho yakozwe na New Melody igasanga harimo abaririmbyi bafite imisatsi n’ibindi, ADEPR itemera bituma ifata icyemezo cyo kuyimenyesha ko itazaririmba.
Perezida wa Korali Hoziana, Ndungutse Fabien, yashimiye abitabiriye igitaramo cyabo anisegura ku batabonye New Melody, avuga ko atari icyemezo cyafashwe kuko iri tsinda rihuriza hamwe abo mu matorero atandukanye.
Yagize ati “Mwarakoze abitabye ubutumire bwa Korali Hoziana. Ibyiza tuzategura ntabwo tuzabibahisha. Bitewe n’imitegurire y’igiterane yagiye ihinduka ntabwo byakunze ko New Melody igaragaramo. Ku bakunzi bayo twababwira ngo bihangane ariko ibyo bari kubona muri yo byabonetse muri Hoziana kuko ubutumwa twese dufite bwubakiye ku Mana. Mu byo twari twateguye hari ibyo tutakoze bitewe n’imihindagurikire yagiye ibaho.”
Muri Kanama, Hoziana irategura gukora ibindi biterane byagutse ku bibuga bigari na za Stade aho izahuriza hamwe abakunzi bayo bakaramya Imana.
Korali Hoziana yatangiye umurimo w’ivugabutumwa mu 1978; kuri ubu ibarizwamo abarenga 120. Imaze gukora album 10 z’amajwi n’eshatu z’amashusho ndetse igaragara mu bindi bikorwa bitandukanye birimo gushyigikirana hagati yabo, gufasha abatishoboye n’ibindi.
Pappy Clever aririmba indirimbo "Amakuru y’Umurwa" ya 81 mu z’Agakiza
Korali Hoziana iririmba "Yerusalemu" yahembuye benshi
Amafoto: Niyonzima Moïse


text:
Mubyukuri njye ndumiwe iki kigereranyo kiranyumije gusa ’ Niyo ikura ku cyavu ikicaranya n’ibikomangoma, yiyretse daniel w’umunyagano imuzamura muntera mugihugu kitari icy’iwabo imuha kuba icyegera cy’umwami yicazwa mubikomangoma ( table d’honner muvuga), Yosefu ari mu egiputa yamuzmuye muntera imukuye munzu y’Imbohe imuha kuba icyegera cy’umwami yicazwa mubikomangoma, njye rero nshyigikiye muzee dukore ariko Imana yavuze ntawakongeraho.
Mubyukuri njye ndumiwe iki kigereranyo kiranyumije gusa ’ Niyo ikura ku cyavu ikicaranya n’ibikomangoma, yiyretse daniel w’umunyagano imuzamura muntera mugihugu kitari icy’iwabo imuha kuba icyegera cy’umwami yicazwa mubikomangoma ( table d’honner muvuga), Yosefu ari mu egiputa yamuzmuye muntera imukuye munzu y’Imbohe imuha kuba icyegera cy’umwami yicazwa mubikomangoma, njye rero nshyigikiye muzee dukore ariko Imana yavuze ntawakongeraho.
Mubyukuri njye ndumiwe iki kigereranyo kiranyumije gusa ’ Niyo ikura ku cyavu ikicaranya n’ibikomangoma, yiyretse daniel w’umunyagano imuzamura muntera mugihugu kitari icy’iwabo imuha kuba icyegera cy’umwami yicazwa mubikomangoma ( table d’honner muvuga), Yosefu ari mu egiputa yamuzmuye muntera imukuye munzu y’Imbohe imuha kuba icyegera cy’umwami yicazwa mubikomangoma, njye rero nshyigikiye muzee dukore ariko Imana yavuze ntawakongeraho.
Mubyukuri njye ndumiwe iki kigereranyo kiranyumije gusa ’ Niyo ikura ku cyavu ikicaranya n’ibikomangoma, yiyretse daniel w’umunyagano imuzamura muntera mugihugu kitari icy’iwabo imuha kuba icyegera cy’umwami yicazwa mubikomangoma ( table d’honner muvuga), Yosefu ari mu egiputa yamuzmuye muntera imukuye munzu y’Imbohe imuha kuba icyegera cy’umwami yicazwa mubikomangoma, njye rero nshyigikiye muzee dukore ariko Imana yavuze ntawakongeraho.
N’ubwo abantu babona bakoresheje imbaraga nyinshi kugira ngo bagere ku iterambere bifuza , hari ikibanze. Kugira ubuzima, kandi burya ubuzima ntibutangwa n’imiti, ahubwo butangwa n’uwabuhanze. ahubwo abaganga n’abandi bagira uruhare mu iterambere ry’ubuvuzi bakaba ibikoresho cg imiyoboro y’ibyo Imana ishaka kugeza ku bantu.
Kugera ahantu cyangwa ku kintu, uko byagenda kose ukora urugendo. burya n’umujuru kugira ngo yibe, amara igihe akora plan y’uko aziba. niyo watoragura amafaranga cg se ukayahabwa, kugira aguteze imbere bisaba gukora.
Ni akahe kamaro ko gusenga mu iterambere ry’umubiri?
gusenga bituma umuntu akorera mu mutuzo w’umutima bigatuma anoza neza umurimo akora
gusenga bitumwa umuntu yirwanyamo icyaha cy’ubunebwe n’ubujura bigatuma umusarura w’ibyo akora cg akorer abandi uzamuka.
Gusenga bituma igihugu kigira umugisha mu byo gikora , abaturage bakabana neza kandi bakabaho bubahana.
Gusenga bituma umutu yigiramo indangagaciro nyobokamana zirwanya ibyaha Leta yirwa ihanganye nabyo.
Gusenga bigabanya cg bigakura guhangayika, kwiheba, kwiyahura kuko imber y’Imana haba inzira nyinshi ikibazo umuntu cyacyemukakamo kabone n’ubwo isi yaba yagutereranye.
Gusenga no gukora ntibitandukana kuko Imana ikunda umuntu wihesha agaciro mu mibereho ye.
Ahaaaa. Mbega ikigereranyo.


text:
kuri uyu wa kane Uwanyirigira Jeanne yashyikirijwe na sosiyete y'itumanaho ya Airtel Rwanda, moto nshya ifite ubwishingizi n'ibindi byangombwa byose biyiranga ,yatsindiye muri Poromosiyo ya Tunga na Airtel.
Iyi Moto yayiherewe mu Karere ka Gasabo , Umurenge wa Kimironko , Ubuyobozi bwa Airtel bwatangarije itangazamakuru ko iyi Moto batanze ari iya 7 kandi bazakomeza gutanga n'izindi kuko moto zigomba gutangwa muri iyi Poromosiyo ya Tunga na Airtel zisaga 12 kandi hari n'imodoka nshya ifite agaciro karenga miliyoni 28 z'amafaranga y'u Rwanda izatangwa mu cyumweru cya nyuma cy’iyi poromosiyo.
Uwanyirigira Jeanne watomboye iyi Moto yatangaje ko yishimiye kuba ari umwe mu banyamahirwe ubashije kwegukana Moto ya 7.
Yagize ati:" Ndumva merewe neza cyane , ndashima Airtel Rwanda kuko iyi Poromosiyo ya Tunga ikorwa mu mucyo ntamanyanga arimo, cyangwa ikimenyane koko iyo biza kubamo simba ntomboye iyi Moto ya 7".
Yakomeje avuga ko Airtel ari yo sosiyete y'itumanaho ya mbere mu Rwanda ikora ibikorwa bihindura imibereho myiza y'abaturage.
Umwe mu bayobozi ba Airtel wari uri muri iki gikorwa yatangaje ko bamaze gutanga Moto 7 muri 12 ziteganyijwe gutangwa muri iyi Poromosiyo ya tunga,
Yagize ati:"Tumaze gutanga Moto 7 hasigaye 5 n'imodoka nshya izatangwa nyuma,ibi byose tubikora dushaka guhindura ubuzima bw'abanyarwanda n'abakirya bacu baba ku umurongo wa Airtel".
Twababwira ko iyo Poromosiyo Tunga na Airtel irimo ibihembo byinshi byiza kandi bitandukanye harimo Moto 12, Imodoka nshya ifite agaciro ka Miliyoni 28 z'amafaranga y'u Rwanda.
Ntakindi bisaba kugira ngo nawe ube watombora uretse uguhamagara kuri 155 cyangwa ukandika ubutumwa bugufi wohereza umubare 1 kuri 155. Kandi bikorwa ku murongo wa Airtel gusa.
Uwanyirigira Jeanne yashyikirijwe moto n'ibyangombwa byayo byose
Moto ziracyahari zitegereje abazazitsindira
Rukundo Patrick
Amafoto: Mugarura Abraham


text:
Kuri uyu wa Gatandatu taliki 06 Ukwakira 2018, Urubyiruko rw’itorero Angilikani Paruwasi ya Muhura mu karere ka Gatsibo rwakoze igikorwa cyo kubumba amatafari yo kubakira umuturage mu rwego rwo gukomeza gutanga umusanzu wabo mu kubaka igihugu.
Umunyamabanga nshingwabikorwa w’akagari ka Taba, yatubwiye ko uretse iki gikorwa, Itorero Angilikani muri rusange n’urubyiruko rwayo by’umwihariko bagiye bababa hafi mu mikorwa bitandukanye, ati "Ubundi mu Rwanda hariho abaturage benshi bakeneye ubufasha, muri gahunda za Leta hariho ibikorwa byinshi bijyanye no kubungabunga imibereho myiza y’abaturage, uyu muturage ni umwe mu bari bakeneye ubufasha bwo kubakirwa nawe ngo abe atuye heza atekanye, nsanga andi matorero n’amadini muri rusange yagafatiye urugero rwiza kuri uru rubyiruko".
Kanoni Ndayisaba Sezari ukuriye Paruwasi ya Muhura, yavuze ko mu guhitamo abo bafasha batarobanura ku butoni ngo bafashe abasengera mu itorero ryabo gusa kandi ngo asanga ari ngombwa ko amatorero n’amadini atanga umusanzu wayo mu kubaka igihugu, agira ati "Ubu igikorwa kiriho ni ukubumba amatafari yo kubakira umuturage mu rwego rwo gukomeza gutanga umusanzu wo kubaka igihugu nk’undi munyarwanda wese, by’umwihariko ku itorero ryacu rya Angilikani binyuze mu rubyiruko, uretse iki gikorwa hari n’ibindi twakoze nko gutangira ubwisungane mu kwivuza abantu bari mu cyiciro cya mbere cy’ubudehe, koroza abantu amatungo magufi n’ibindi. "
Yakomeje avuga ati "Uyu munsi habayeho guhuza urubyiruko mu rwego rwo kubakira umuntu ngo nawe abe atuye ahantu heza atavirwa, iyo dufasha abantu ntiturobanura ku butoni, muri gahunda yacu y’itorerero rihindutse kandi rihindura aho riri, buriya iyo umuturanyi adatekanye nawe nta mahoro uba ufite, Yesu yavuze ko ibisarurwa byeze gusa abasaruzi ari bake, ubwo twagakwiye gufatanya kuko ibikorwa byo biracyari byinshi."
Ndayisaba Edson ukuriye uru rubyiruko, agira ati ati "Turi Urubyiruko rugizwe n’abanyeshuri biga mu mashuri yisumbuye, abayarangije n’abafatanyabikorwa, igitekerezo cyo gufasha cyavuye ku ijambo ry’Imana ko tugomba kugira urukundo, duterwa imbaraga n’uko abayobozi mu itorero badufasha bakatuba hafi, kandi ubuyobozi bwa Leta budushyigikiye, murabona ko turi kumwe n’umuyobozi w’akagari, birumvikana ko dutewe ishema na byo dufitanye ubufatanye bwiza."
Yakomeje avuga ati "Iyi ni inshro ya kabiri tuje aha gukora kandi n’ubundi tuzagaruka kusa ikivi twatangiye. Uretse ibi, hari ibindi bikorwa dukora byo guhuza urubyiruko tugahugurana, tukarinda Urubyiruko kuba mu bwigunge, bityo bikadufasha kuba hamwe twungurana igitekerezo aho kwishora mu myitwarire idahwitse."
Umukecuru Nyiranoheri Claudine urimo kubakirwa, we arashimira ubuyobozi bwamutekerejeho kandi agasaba abandi bari mu madini n’amatorero atandukanye gukuriza urugero rwiza rw’urubyiruko rwa EAR Muhura, ati "Ndashima ubuyobozi bwantekerejeho bakaba barimo kumbumbira amatafari mu rwego kumfasha gutura heza, ndashima Urubyiruko rwa Angilikani kuko rurimo kongera kunyereka ko ntari ngenyine bigatuma mva mu bwigunge."
Ubu hirya no hino mu gihugu hariho ubukangurambaga bwo kuvana abantu batuye mu manegeka ndetse n’abafite ibibazo by’aho barambika umusaya bagatuzwa neza bubakirwa ahatashyira ubuzima bwabo mu kaga.


text:
Nyuma y'igihe gito muri Urban Boys humvikana umwuka mubi,ushingiye ku makimbirane ari hagati ya Nizzo na Safi Niyibikora, Nizzo yatangaje ko bamaze igihe kinini badacana uwaka anamusaba ko yakwerura bagatandukana kuko barambiwe imyitwarire ye.
Umwuka mubi muri Urban Boyz watangiye kwigaragaza mu minsi yashize ubwo Nizzo yahishuraga ko atigeze atumirwa mu bukwe bwa mugenzi we Safi bwabaye kuwa 01 Ukwakira 2017.
Nizzo mu mashusho yashyize ku rubuga rwa Instagram asobanura impamvu atagaragaye mu bukwe bwa mugenzi we,yavuze ko atari yatumiwe.
Yagize ati "Ndabasuhuje mwese, hari inkuru imwe nshaka kuvugaho imaze iminsi isakuza hanze aha. Iby’ubukwe bwa Safi ntabwo njyewe natumiwe, wapi! Kandi kuba ntaratumiwe ni uburenganzira bwabo.”
Nizzo yakomoje no kubyavugwaga ko yaba yaraterese umugore wa Safi avuga ko Judith Niyonizera (umugore wa Safi) atari umukobwa yakunda.
Icyo gihe Safi yumvikanye mu itangazamakuru nyuma y’ubukwe bwe avuga ko we atari gutumira Nizzo kuko nta muntu utumira umuvandimwe we ahubwo yisanga agafatanya n’abandi gutegura no gushyira ku murongo iby’ubukwe bwa mugenzi we.
Yagize at "abavandimwe ntago ubaha ubutumire na Humble Jizzo na Riderman n’ubwo banyambariye ntabwo nabahaye , abantu baje mu bukwe bwanjye bose si uko nabahaye ubutumire hari abantu ubuha n’abo utabuha... , Nizzo ni umwe mubo mu muryango ubwo se nari kumutumira nte?"
Benshi bakimara kumva uruhande rwa Safi bahise bafata Nizzo nk’umuntu wiheje ndetse bavuga ko uyu musore yashatse kwiyomora, abandi babihuje no kuba Nizzo asobanura impamvu atatibariye ubukwe bwa mugenzi we yaravuze ko atatumiwe akaboneraho kuvuga ko umugore wa Safi adashobora kumubera umukunzi.
N’ubwo bose bisobanuye hari ukuri batashyize hanze. Nizzo yabwiye KT Radio ko amakimbirane hagati ye na Safi atari aya vuba aha kuko bamaze igihe kigera ku myaka ibiri batavugana kuri telefoni (haba mu buryo bwo guhamagarana cyangwa se kwandikirana ubutumwa bugufi).
Yagize ati “ntago napfa kwibuka igihe maze ntavugana na Safi kuri telefoni gusa ndatekereza ari nk’imyaka ibiri, buriya icya mbere ni akazi, mushobora gukora akazi mutari inshuti byose birashoboka.”
Yongeyeho ko Safi asigaye afata imyanzuro imwe n’imwe batabizi, ndetse ko hari imishinga myinshi y’indirimbo yakoze wenyine ishobora no kuba ingana na Alubumu. Yamusabye abaye umuntu w’umugabo yakwerura akava muri Urban Boys cyangwa se bagakorana neza.
Yagize ati “Safi abaye umugabo akabyerura akava mu itsinda rya Urban Boys byaba byiza, kuko birarambiranye bimaze igihe kinini yikorana ndetse turabimenyereye. Ni uburenganzira bwe kuba yahitamo gukora ku giti cye kuko nta gahora gahanze gusa azibuke ko bigoranye kuba yakubaka izina nk’iryo twari tumaze kugeraho kuko ni ukongera gutangira. Ariko na none biroroshye kuba yakubaka izina kuko byose ni amahirwe.”
Yongeyeho itsinda rya Urban Boys ntaho rirajya gusa ngo ibibazo birimo bikwiye kurangira biciye mu nzira z’ibiganiro hagati yabo aho kwiha rubanda.
Ku bijyanye no kuba Safi ataratumiye Nizzo kubera ko amufata nk’umuvandimwe we, Nizzo yabihakanye avuga ko yabibonye nk’abandi bose ndetse akaba yaratunguwe no kumva ko mugenzi we agiye gukora ubukwe.
Yagize ati "Njyewe rero buriya umuntu wese agira uburyo asobanura ibintu bye, ariko buriya iyaba ari umuvandimwe ntago nari kubimenya nk’uko abandi babimenye, yashoboraga kumbwira ati natangiye gahunda ngiye gushinga urugo twakora iki ? ubwo icyo gihe twese twari kuba tubirimo, ariko se nta kintu na kimwe uzi wowe wahera he?"
Mu kiganiro Safi aheruka kugirana na Eachamps yatangaje ko we na Nizzo umubano wabo umeze neza, abajijwe ku bijyanye no kuba atajya agaragaza uyu musore ku rubuga rwe rwa Instagram mu gihe basohoye indirimbo avuga ko umubano utagaragarira ku mbuga nkoranyambaga.
Muyoboke Alex wigeze kuba umujyanama wa Urban Boys, aherutse gutangaza ko Safi na Nizzo yakunze kugirana amakimbirane ya hato na hato, ku buryo bajyaga barwana.
Safi amaze iminsi igera kuri ibiri mu gihugu cya Uganda aho yagiye gufata amashusho y’indirimbo yahuriyemo na Meddy, iyi ndirimbo ishobora kuzaba yitwa “Nukuri” bitewe n’ifoto aheruka gushyira kuri Instagram agahita ayisiba yayiherekesheje iri jambo.
Safi na Meddy bari gufata amashusho y'indirimbo muri Uganda
Uwiduhaye Theos


text:
Hari ibintu usanga abagore bibuza, kubera ko batekereza ko babikoze batagaragara neza mu bandi. Nyamara, ngo ugasanga bifuza ko bakabikoze ! Ese ibyo bintu ni ibihe ? Turebye muri magazine « Marie Claire », uwitwa Catherine Castro yabivuzeho :
1. Kujya kurya muri restaurant nk’umugore nta muntu musohokanye : Akenshi ngo iyo umugore ageze muri restaurant ari wenyine, ngo uje kumubaza icyo afata bwa mbere akunda kumubaza ngo « ese hari umuntu utegereje ? » Ibi bikaba ari ibintu bibangamira abagore cyane, gusa, ngo hari abiyemeza bakabikora, ngo aho gusohokana n’umuntu udashaka byarutwa no kwisohokana !
2. Kuvuga ko utanyuzwe : Ngo usanga mu gihe cy’akabariro abagore bakunda kubeshya ko banyuzwe, ndetse bakemeza abagabo ko nta muntu wabasha kubashimisha nk’uko uwo yabigenje. Nyamara n’ubwo bikunda gukorwa gutya, ngo ubundi inama ya mbere yatuma urubariro rugenda neza, ni ukubwiza umugabo ukuri, igihe nta cyagenze akabimenya, maze ukazashyira ukaryoherwa nk’abandi !
3. Kugura umugabo wo kunganira mu rugo : Ubundi ngo usanga ibyo ari ikizira kikaziririzwa ko umugore wiyubashye yajya kugura umugabo wo kugira icyo amumarira ku mibonano. Nyamara nk’uko sociologue Janine Mossuz-Lavau abivuga, ngo « abagore bo biramenyerewe cyane ko umugabo abishyura ubundi bagakora ibyo yifuza hanyuma akigendera ». Ahangaha ngo dutekereje ku buringanire, ngo byaba bikwiriye ko uko abagabo babitinyuka bakanabyemererwa ariko n’abagore bakabyemerewe, maze ngo bakaringanira haba mu byiza… ndetse no mu bibi… (pour le meilleure… et pour le pire).
4. Gukora imibonano mpuzabitsina umugore ari mu mihango : Ibi ngo abagabo benshi cyane babifata nabi cyane, ndetse n’abagore benshi nabo bikaba uko. Nyamara burya ngo ntabwo ari « umwanda » nk’uko baba babitekereza ! Ngo niba hari ubyifuza undi yumva bishoboka, ngo byaba bikwiriye ko abantu bakwigishwa ko muri kiriya gihe nabwo bishoboka igihe bombi babishaka, ko atari umwanda !
5. Kugira ubwoya : Kwepiya (├ępiler), ngo ni ikintu cyazanye inkubiri nyinshi mu bagore, kugeza aho bamwe barwara kwepiya byanze bikunze, waba utabikoze ukabonwa nabi. Ibi ngo byatumye umustar umwe, Julia Roberts, yiyemeza kwifotoza amafoto akayashyira ahagaragara atabikoze, kugirango yerekane ko ari uburenganzira bw’umugore kwepiya cyangwa kutabikora.
6. Gutera inzenya zitiyubashye : Ubundi umugore ngo agomba guhora akeye, kandi akarangwa n’ikinyabupfura. Ntagomba kuvuga ibigambo abonye byose. Muri make ubundi ubwo ni uburenganzira bw’abagabo gusa. Sexologue Catherine Blanc, we akemeza ko ngo usanga mu mico myinshi kuvuga amagambo yerekeza ku bitsina bidakwiriye kumvikana mu kanwa k’umugore, ngo ni kirazira. Ariko se ngo kuki abagore bo batahabwa uburenganzira ku gutera igiparu, kuvuga amagambo uko bayashaka, kurakara no kuvuga nabi igihe bibaye ngombwa, dore ko atari ibintu bishyikira umuntu kuko ari umugore gusa cyangwa se umugabo gusa ?
7. Kugira indi nshuti nyuma yo gutandukana : Nyuma yo gutandukana (divorce) usanga ngo abagabo bamwe baza bashaka ubucuti, ariko bamara kumenya ko habayeho divorce ngo bakabivamo bwangu, aho bumva ko uwo mugore wibana watandukanye n’umugabo adashobora gutuma abantu bishima mu rukundo rwabo ; ngo kuko n’ubwo bakwishima ngo umubabaro utabura. Ariko se, ngo ibi byatuma icyo gihe umugore wongeye kuba celibataire yazahora asohokana n’abagore gusa, dore ko ku bagabo ho ntacyo bitwara nta n’ubyibazaho ?
8. Kureba amafilme ya pornographie : Umugabo ashobora kuba yabivuga ko azireba, ariko ngo kirazira kikaziririzwa ko umugore yerura ko areba amafilme nk’ayo. Ngo n’aho hagira umutungura, aba agomba gushaka uko abisibanganya. Ariko se haba hari itandukaniro ry’ubushake mu rukundo n’akabariro hagati y’ibitsina byombi ?
9. Gufata icyumba cya wenyine : Ubundi ngo kuryamana umugabo n’umugore, hari imico usanga byadutse vuba, kera bitarakorwaga bityo. Nyamara n’aho muri uwo muco byaba ari ibya vuba, ngo usanga umugore aba adakwiriye gufata icyemezo cyo gusiga umugabo mu cyumba akajya kuryama mu kindi, kubera impamvu runaka, cyangwa se ngo abe yareka umugabo agasinzira wenyine we akaba yakomeza kwirebera filme cyangwa se gusoma igitabo runaka yakunze kugera mu rukerera. Nyamara ku bagabo ugasanga byemewe bityo. Kuki umugore byafatwa nka kirazira ?
Kubwa Catherine Castro, ngo ngiyi intambara yo kurwana mu buringanire n’ubwuzuzanye.


text:
KANDA HANO UREBE VIDEO
Muri leta zunze ubumwe z’Amerika ikiyobyabwenge cya Marijuana cyemerewe gucururizwa ku mugaragaro,bitandukanye n’uko byari bisanzwe aho uwafatwaga agicurza yahabwaga igihano cy’indenga ndetse agacibwa n’amande.
Mu gihe bisanzwe bizwi ko Marijuana ari ikiyobyabwenge, Leta nzunze ubumwe z’Amerika zemeyeko iki kiyobya bwenge gicurururizwa ku mu garagaro kuburyo cyabaye nk’ibindi bicuruzwa dore ko abagicuruza bazajya basora nk’abandi bacuruza ibintu bitandukanye.
Mu mugi wa Washington,Uruvunga nzoka rw’abantu nirwo rwirirwa ku mirongo rugiye gushaka iki kiyobyabwenge aho usanga bavuga ko Marjuana ari umuti ukomeye cyane kandi ko byabagoraga guhora bajya kwa muganga gushaka imiti itandukanye y’indwara gusa ngo Marijuana igiye kubibafashamo kuko ngo ivura indwara zitandukanye.
Abaturage benshi bishimiye iricuruzwa rya marijuana aho bavuga ko bari babangamiwe no kutemererwa gucuruza Marijuana ku mugaragaro.
Muri Salisbury rimwe mu itsinda ryari risanzwe ricuruza Marijuana ryagize riti “turumva twishimye cyane kuba ubu noneho twemerewe gucuruza marijuana ku mugaragago, twari tubangamiwe kuko twayicuruzaga twihishe.”Salisbury yakomeje avuga ko bahoraga bandika basaba ko bakwemererwa gucuruza marijuana ku mugaragaro.
Abakunzi ba Marijuana bavuga ko batarikubona Marijuana ku bwinshi kuko haba hari uruvunga nzoka rw’abantu baje kuyigura.
Abantu bemerewe kugura Marijuana bagomba kuba bafite icyangobwa cyo gutwara imodoka kandi akaba ari hejuru y’imyaka 21 y’amavuko.Andre Jenning wari waje kwihahira Marijuana yagize ati “ ni byiza cyane kuba leta yacu yemeye ko marijuana icururizwa ku mugaragaro.Ubu tuzajya tuza kuyigura tutabanje kujya kureba muganga.”
Christina w’imyaka 50 wari waje kugura marijuana yagize ati “ ubu nje hano gushaka umuti kuko Marijuana ivura indwara nyinshi.”Christina yakomeje avuga ko nubwo Marijuana ivura indwara nyinshi gusa ngo ntiyashishikariza abana be kuyinywa kuko azi ko igira ingaruka mbi ku bwonko.
Nubwo iki gikorwa cyo gucuruza marijuana ku mugaragaro kishimiwe n’abantu benshi, gusa hari abandi batashimishijwe n’uyu mwanzuro wo gucuruza marijuana ku mu garagaro.
Marijuana nubwo yemerewe gucuruzwa ku mugaragaro gusa ngo birabujijwe kuyinywera ahantu hari abantu benshi ndetse ngo nta n’umuntu wemerewe kuyinywera hafi y’amashuri n’ahandi hantu hatandukanye hakundaguhurira abana bakiri bato.
Richard Uwizera@ibyamamare.com


text:
Dore uko waca ukubiri n’imiburu yo mu bwanwa
Abasore n’abagabo bakunze guhura n’ikibazo cyo kurwara imiburu mu bwanwa bikabatera ipfunwe ndetse bikabababaza
Ibiheri byo mu bwanwa ni kimwe mu bintu bibangamira abasore n’abagabo kuko uretse kuba byabarya ku buryo bukabije ngo binabatera ipfunwe mu bandi bikaba byatuma batisanzura bagahora na ikintu cyo kwiheza muri bagenzi babo
Uku kutisanzura rero ni nako gutuma bakora iyo bwabaga ngo barebe ko hari icyo bakora bagakira bigatuma bashaka imiti ibaho n’itabaho ngo bashyire mu bwanwa bwabo bibwira ko bya biheri byakira ahubwo bikarushaho kwiyongera kubera kumva amabwire ya buri wese
Aha rero twagerageje kurebera hamwe mu byo ushobora gukoresha mu kuvura ibiheri byo mu bwanwa bigakira burundu
Ikinini cyitwa aspirine: iki kinini ni kimwe mu bibasha kurwanya kubyimbirwa ndetse n’ububabareumuntu aterwa n’ibiheri byo mu bwanwa, aha rero ufata ibinini bibiri bya aspirine ukabivanga n’amazi ashyushye yuzuye ikiyiko maze ugasiga ahari ibiheri byo mu bwanwa
Ubuki: uramutse utabonye ikinini cya aspirine rero ushobora no gukoresha ubuki kuko buzwiho kuvura zimwe mu ndwara z’uruhu zirimo n’ibiheri byo mu bwanwa, aha rero wabukoresha aho ushobora kujya ubusiga mu bwanwa ahari ibiheri, iyo ubikoze iminsi itatu wikurikiranya uca ukubiri n’ibiheri byo mu bwanwa
Yogurt: kimwe n’ubuki, burya yogurt (yawurute) nayo ifite ubushobozi bwo kwica za bacterie mu mubiri aha rero uvanga yogurt n’ubuki nabyo ukabisiga mu bwanwa
Cocombre: utabonye ibyo byiose rero ushobora no gukoresha cocombre kuko ikize kuri vitamin C na K birinda kubyimbirwa bikanakiza ibiheri byo mu bwanwa
Tea bag: benshi bazi ko akamaro ka tea baga ari ukuyishyira mu cyayi igahindura ibara gusa ariko burya si byo gusa ahubwo iyo yamaze gukoreshwa uyikuba mu bwanwa ahari ibiheri nabyo abahanga bagaragaje ko bikiza mu gihe gito cyane
Mu gihe wakoresheje kimwe muri ibi bintu, si byiza kukoresha ikindi, ibyiza ni uguhitamo kimwe uzajya ukoresha ubundi ugaca ukubiri n’ibiheri byo mu bwanwa byajyaga bigutera ipfunwe mu bandi
Src: doctricimo.fr